text:
35 prosès verbal repartí pa violashon di toke de keda
KOMUNIKADO DI PRENSA 031 / 2021
23 yanüari 2021
35 prosès verbal repartí pa violashon di toke de keda
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
No opstante e hopi atvertensianan, te ainda e kantidat di vehíkulonan ku ta riba kaya na
momentu ku e periodo di toke de keda drenta na vigor, ta relativamente hopi.
Den oranan di anochi i mardugá, polis a tene diferente ‘roadblock’ na vários área aki na
Kòrsou.
Pa shofùrnan di vehíkulonan i nan okupantenan ku tabata riba kaya despues di 11’or di
anochi, tantu unidat di U.S.T. (Unit Speciale Taken), unidatnan di warda di polis di Punda
komo di Rio Canario, a parti un total di 35 prosès verbal.
Ademas di esei e Departamento di Pèrmit di polis a duna but na propietario di dos
establesimentu pa inkumplimentu.
Relashoná ku aglomerashon den Saliña, polis a sera algun di e kayanan ku ta kondusí pa e
parti sentral di Saliña, di manera ku por a saka e grupo grandi di hende ku tabata konsentrá
den e área ei.


c: text/html

text:
Oranjestad – Comision Celebracion Dianan Nacional (CCDN) tin su reunionnan y ta preparando den full swing e parti organisatorio pa cu e celebracion di Dia di Betico.
Nos ta den e luna di su fecha natalicio di e gran estadista Arubano Señor Gilberto François (Betico) Croes den feliz memoria. Lo bay tin e ceremonia protocolar y manifestacion cultural riba diadomingo 25 di januari 2015 riba Plaza Libertador Betico Croes riba Vondellaan.
Pa tur actividadnan rond di nos isla ta ser pidi pa organisadornan manda nan informacion via e-mail na stan.dabian@gmail.com pa Sr. Stan Dabian pa asina traha e calendario di actividad pa nos pueblo di Aruba por bishita tur e actividadnan riba Dia di Betico.
For di awor caba comision CCDN ta spera cu publico lo asisti na e actividadnan riba nos isla y hunto cu famia celebra e Dia di Betico.

robotstxt: allowed

filter: keep


text:
Mester constata cu definitivamente gobernacion di Aruba ta stagna. Un ex-minister cu ta ser investiga pa corupcion y abuso di poder, ainda ta dirigiendo e gobierno. Esaki claramente a sali diabierna ultimo for di e reunion di Parlamento, unda a trata e retiro di minister Marisol Lopez -Tromp. Nos por a mira un reunion yen di “kakafonie” na comienso cu menaza y tambe expresionnan menos agradabel den direccion di mesun miembronan di partido y coalicion, loke sigur no lo contribui pa un relacion di trabou placentero pa algun tempo.
Hopi ta esnan cu a keda desepciona despues di e “schorsing di 10 minuut” cu a dura un eternidad, pa despues bin un schorsing “tot nader orde”. E expectativa pa e di dos tanda tabata halto. Pueblo kier a haya sa mas, pero coalicion diripente a cambia di opinion y enbes di retiro a haci un peticion pa mas intermediacion. Diasabra Minister di Husticia tur abati, ta bin bisa cu awor si e tin pasenshi pa sigui lapi y lijm y tambe cu e no tabata tin chens di defende su mes den Parlamento. Tambe nos por a scucha di e lider actual di e partido POR cu ela lamenta e critica cu minister Lopez-Tromp na un manera no-etico a ataca su propio coleganan minister. Pero unda e ministernan aki tabata ta? Segun nos constitucion, den capitulo III articulo 18 ministernan ta liber pa atende y participa na reunionnan publico di Parlamento,cu of sin cu nan a wordo invita!
E tragi-comedia aki, cu sigur a bin ta pone cara di nos pais Aruba na berguensa mirando e rol mediocre di nos Parlamentarionan, tabata tin un “MIRON” cu sigur a goza di e situacion aki. EstavHulanda. Enbes di enfoca na atende cu e demandanan Hulandes, nos politiconan na Oranjestad ta haya gana pa cuminsa cu polemica politico partidista cu ta haci nos situacion mas debil ainda. UPP riba 20 di april a bolbe propone na gobierno di Aruba pa yama un Dialogo Nacional y sugeri pa bini cu gabinete nacional pa atende e problemanan cu a presenta cu Hulanda. Riba 24 di juli ultimo UPP a manda pa Parlamento un peticion pa institui un Dialogo Nacional pa asina nos yega na un Consenso Nacional con nos ta sali for di e cadena di crisisnan cu nos ta aden. Na e momento ey parce cu e atencion tabata dirigi con pa bula un minister su cabez, meramente pa interesnan personal y partidista. E actuacion aki sigur ta debilita mas nos posicion pa cu gobierno Hulandes. Nos ta demostrando un inmadurez total pa nos por resolve nos problemanan y salbaguardia nos autonomia y defende nos derecho di autodeterminacion.
Drentando luna di augustus cu lo por ta un luna determinante pa cu nos autonomia y sosten prespuestario di gobierno Hulandes, e acontesimento- y desaroyonan politico di e ultimo simannan cu su culminacion diabierna ultimo, ta pone nos di UPP sinti cu nos lo bay conoce un otro “Augustus Scur” na Aruba. Y compara cu e “Augustus Scur” di 43 aña pasa, cu den nos historia politico ta wordo relata como un hecho positivo cu a contribui na realisacion di nos Status Aparte, e “Augustus Scur” di 2020 lo bay tin su conotacion negativo, ya cu e por hiba na hustamente na perdemento di nos autonomia, memey di un instabilidad politico y destructivo, dota di un polarisacion enorme y politisa. Nos prioridadnan na e momentonan aki parce di ta robez. Si nos no baha for di e cabay partidista y kita nos brilnan di nos colornan politico y pone e bril di e bandera di pais Aruba, nos lo haya nos ta doblega pa Hulanda den e luna aki.
P’esey UPP ta bolbe haci un yamada, pa tur e partidonan cu representacion di Parlamento, nos gobierno actual, pa recapacita y pensa cu pa e aña cu ta resta pa eleccion, bin cu un gabinete Nacional den forma di un zaken/takenkabinet/crisiskabinet cu ta carga sosten di tur partido den Parlamento. Un periodo di eleccion awor, manera ex-lider di MEP ta propone, no ta combini Aruba na e momentonan aki. E cambio di idea pa e dos partidonan aki bay traha cu otro sigur ta uno bon bini, pero UPP ta kere cu e dos partidonan aki mester mustra e intento aki awor, memey di e crisis actual. Si nan cera cabez cu otro por bin un gabinete di expertonan cu lo tin di traha riba un lista di tareanan specifico di e.o. mara mannan di e politiconan, pa asina percura pa crea un ambiente nobo na momento cu eleccion di 2021 presenta. “United we stand, devided we fall and perish”!
Partido UPP
Booshi Wever
2 di augustus 2020


text:
KRALENDIJK – Durante un enkuentro ku prensa direktor di Selibon N.V. Rudsel Leito a papia tokante e akuerdo entre Selibon i Direktorado di Komunidat i kuido. Leito: ”Ta trata di un akuerdo hopi importante pa komunidat. 8 persona tin e oportunidat pa traha na Selibon N.V.. Nan por kuminsa traha i por drenta servisio fiho despues di un temporada na Selibon. Tin un proyekto andando ku e meta pa dera ménos sushi posibel na ‘Landfill’. Den e kuadro aki ta ampliando e aktividatnan di trabou, loke ta duna oportunidat pa esnan ku posibilidat limitá, pa haña un trabou. Den e situashon relashoná ku pandemia di ‘corona virus’, limpiesa den bario ta loke ta bai haña mas atenshon. Gobièrnu i Selibon ta trahando un plan di proyekto di limpiesa den tur bario. E 8 hendenan tin e tarea di limpia áreanan alehá, kap rama i traha ku diferente mashin. Nan ta haña un kurso spesial pa por bira mihó pa por hasi e trabou. Selibon N.V. ta kontentu ku e proyekto i ku direktorado di komunidat i kuido. Danki na gobièrnu pa nos por realisá e proyekto,” direktor di Selibon leito a bisa.
Despues a papia diputado Nina den Heyer. ”Nos ta kontentu ku Selibon a tuma e desishon pa hasi esaki posibel. 8 hende ta bai haña un oportunidat pa trabou. Hopi bon pa duna e hendenan e chèns pa nan haña un trabou. Mi ta spera otro kompanianan sigui e bon ehèmpel di Selibon N.V, ”diputado den Heyer a bisa.
Rugymia Tweed (Coördinator Arbeidsmarkt Projecten) a bisa ku e proyekto ‘Ban Traha’ ta un chèns pa tur hende haña e oportunidat pa un trabou pa duna di nan parti. Esaki ta referí na e hendenan ku tin un defisiensia. E promé ta e oportunidat pa traha ta na Selibon N.V. . Ta bai krea un aktividat pa hende por siña hasi diferente trabou. E promé ta bai ta e parti di logístika. Ta bai tin oportunidat pa siña pa ‘magazijn medewerker A’, i siña kore ‘forklift’.
Doñonan di trabou ku via ‘Ban Traha’ ke ofresé personanan ku ta buska trabou un oportunidat pa traha, pero tambe personanan ku ta buska trabou i ku ta interesá den e proyekto aki, por manda un e-mail pa bantraha@bonairegov.com òf yama na 777-2246.


text:
WILLEMSTAD.- Ayera partidonan den e huisio sumario ku SMOC i Clean Air Everywhere a entamá kontra di Ministerio di salubridat públiko, medio ambiente i naturalesa GMN) tabata dilanti wes van Schendel pa reportá na unda partidonan ta, despues ku wes a manda nan bai sinta na mesa. Lesa mas aki.
Extra: ‘…den sala di korte… ORGANISASHONNAN MEDIO AMBIENTE I GOBIERNU RIBA UN LIÑA PA INVESTIGASHON …relashoná ku produkto bèrdè ku a susha kasnan di Wishi/Marchena…’
Comments Off on Extra: ‘…den sala di korte… ORGANISASHONNAN MEDIO AMBIENTE I GOBIERNU RIBA UN LIÑA PA INVESTIGASHON …relashoná ku produkto bèrdè ku a susha kasnan di Wishi/Marchena…’ |


text:
Awe durante dia lo mester tabata tin un intento di robo den un outo stashona.
E sospechoso no a logra den esaki ja ku algun persona lo mester a mire.
Mesora a meldu na polis di e intento di robo na e outo aki i tambe a duna deskripshon di e sospechoso na polis.
Mas lat den kareda di 5:30 pm polis lo mester a senjala e sospechoso aki den un outo riba kareteranan di Boneiru i mesora a bai over na para e outo pa listra e sospechoso i check un ke otro.
Durante kontrol riba e homber aki kende e deskripshon tabata kuadra komo esun ku kier a kibra pa horta den un outo, a bin topa un pistol den e outo di e sospechoso kual a keda detene mesora i e arma di kandela konfiska.
Investigashon den e kaso ta andando ketu bai.
NOTISIA KU BO POR KONFIA.
Post Views:
4


text:
ORANJESTAD – Como Minister di Salud Publico mi ta sumamente contento di por entrega awe e prome “beroepsbeoefenaar” nan registro como profesional den cuido reconoci door di AruBIG.
AruBIG ta un ley cu a bay na vigor na aña 2017. E ley aki tabata un ley bashi cual tabata mester a wordo yena cu diferente decretonan pa regla e position di e diferente profesionalnan den cuido na Aruba. Como Minister di Salubridad mi a tuma e tarea aki na serio y a institui un comision yama “comissie AruBIG” na februari 2018. Danki na e perseverancia di Ministerio conhunatmente cu e profesionalnan den cuido y departamento di Salud Publico diferente consehonan a ser entrega pa despues nos traha ariba e diferente decretonan cu ta “wijs aan” e organonan di acreditacion y universidadnan cu ta cumpli cu e “opleidingseisen” stipula pa AruBIG, awe nos ta para akinan cu orguyo pa entrega e promer registro di 2 profesional den cuido Mw. Breamer un fysiotherapista y Dr. Nathaly Wolter un dokter di wowo na Imsan. Imsan semper a kere den profesionalnan di region.
Actualmente e siguiente profesionnan ta rekeri pa inscribi den e AruBIG:
- Boticario
- Medico
- Dentista
- Partera
- Fisioterapista
Entrante aña 2022:
- Enfermera
- Psicologo
- Psychiater
Diplomanan reconoci pa AruBig
E siguiente diplomanan ta ser reconoci den AruBIG:
- Pa tur profesion, un number di BIG di Hulanda (Nederlandse BIG-nummer) y registracion como specialista den e asociacion reconoci na Hulanda (p.e. RGS pa medico). BIG registratie.
- Pa medico alternativamente documentacion cu ta prueba cu a pasa exitosamente e “board exam” di USA (ECFMG) of Canada (Medical Council of Canada) , irespecto na unda bo persona por a studia;
- Pa medico alternativamente e diploma di e siguiente universidadnan accredita pa medio di e organo di acreditacion SINAES na cual e siguiente Universidadnan ta ser reconoci dor di AruBIG: Universidad de Costa Rica, Universidad Latina de Costa Rica of Universidad de ciencias medicas (UCIMED);
- Pa medico alternativamente e diploma di e siguiente universidadnan accredita dor di e organo di accreditation CNA na Colombia na cual e siguiente Universidadnan te ser reconoci dor di AruBIG: Universidad El Bosque of Pontificia Universidad Javeriana;
- Pa dentista alternativamente e diploma di siguiente universidadnan na Costa Rica: Universidad de Costa Rica of Universidad Latina de Costa Rica;
- Pa dentista alternativamente e diploma di e siguiente universidadnan na Colombia: Universidad El Bosque of Pontificia Universidad Javeriana.
Pa estudio local ta conta cu esnan reconoci dor di Directie Onderwijs y/of apunta dor di e Instituto di Calidad ta ser reconoci dor di AruBIG.
Un otro specialismo reconoci dor di AruBIG ta e estudio di specialismo “arts arbeid en gezondheid Aruba” duna pa e scol NSPOH di Hulanda.
Kwaliteitsinstituut
Minister Oduber a menciona cu e instituto di calidad ta hunga un rol hopi importante den e henter e proceso di arubig. A percura pa lanta esaki y e mester bira un organo independiente y para riba su mes. Gobierno ta den combersacionan cu azv pa por logra esaki.
Arubig lo yuda pa haya mas specialista y lo percura pa reduci e “wachtlijsten” nan cu tin.
Finalmente Minister Dangui oduber a manda gradicimiento specialmente pa su conseheronan di ministerio sra. Briceño, sra. Schipper, sr, Jayburt Dijkhoff di DVG, AZV y tur otro cu a coopera y contribui pa awe AruBIG ta un realidad. Nos por considera esaki un logro special y historico pa cuido medico na Aruba.


text:
ORANJESTAD, 25 september 2020. Segun resumen di awe por tuma nota cu 89 persona mas a recupera, tin 43 caso nobo di Covid-19 cu a wordo registra (19% "positive rate") di cual tur ta residente, total di activonan a baha cu 46 persona y ta na 1021 awe, total di testnan haci ta 317, testnan haci bou di residentenan na laboratorio di hospital ta 229 y total di caso di fayecimento relata na Covid-19 ta keda mescos, 25.
Hospital ta informa cu tin un total di 37 persona interna di cual 12 ta den cuido intensivo y 25 ta isola riba piso general.


text:
Nos ekspertisionan
Di tur laboratorio lokal, ADC ta ofresé e kantidat mas amplio di análisisnan a base di petishon di médikonan, speshalistanan, hospitalnan i otro laboratorio. Banda di e instansianan médiko, ADC ta e instansia lokal na kabes di servisionan laboratorio pa nos gobièrnu lokal i regional, Ministerio Públiko, kompanianan i individuonan partikular.
Ningun otro laboratorio na Kòrsou no por kompetí ku e gran kantidat i variedat di spesialismo ku ADC ta ofresé. Danki na su ekspertisio amplio ADC por ofresé un kantidat grandi di servisionan analítiko i diagnóstiko di un forma lihé i korekto.
Diagnóstiko Molekular (MD)
E departamentu Diagnóstiko Molekular ta konsentrá riba:
- un detekshon lihé di mikro-organismonan ku por kousa infekshon
- opservá enfermedatnan króniko di infekshon
- konstatá un enfermedat genétiko
E speshalistanan di e departamentu Diagnóstiko Molekular huntu ku dòkternan di kas i speshalistanan médiko ta sòru pa resultadonan rápido i eksakto. E enfoke ta keda riba un bon servisio na tantu e médikonan i e pashèntnan.
Kímika Klíniko i Hematologia (KCH)
E departamentu Kímika Klíniko i Hematologia di ADC ta hasi análisis di sanger i otro líkidonan korporal. E análisisnan aki ta konsentrá riba:
- konstatá òf ekskluí un enfermedat
- sigui e desaroyo di un enfermedat i tambe efekto di tratamentu
- prevení sierto enfermedatnan
Toksikologia i Investigashon di Remedi (TGO)
E departamentu Toksikologia i Investigashon di Remedi di ADC ta investigá efektonan indeseá i dañino di materialnan kímiko den e kurpa humano. E balor sosial di e departamentu aki ta inmenso, teniendo kuenta ku e tipo di análisisnan ku diariamente ta ser ehekutá. Di salubridat di kuminda te ku investigashon forénsiko riba òrdu di Ministerio Públiko: e departamentu TGO ta ehekutá un gran variedat di análisis.
E departamentu TGO ta konsentrá riba:
- Análisis hudisial
- Análisis toksikológiko klíniko i forénsiko
- Análisis di remedi
- Análisis farmaséutiko klíniko
- Análisis di suela
- Kontrol riba balornan nutritivo
- Análisis di produkto
- Análisis di awa
- Análisis di salubridat di kuminda
Mikrobiologia Médiko (MMB)
Den e departamentu Mikrobiologia Médiko tur kos ta konsentrá rondó di infekshonnan. Un infekshon di blas, un infekshon di fungus of un tèst di Zika òf HIV durante embaraso: esaki nan ta algun ehèmpel di enfermedatnan ku por bini di bakteria, fungus i vírùs.
E laboratorio di mikrobiologia médiko di ADC ta hasi análisis riba tur e enfermedatnan aki.
Un dòkter di kas òf speshalista por manda un pashènt laboratorio pa hasi análisis i esaki por tin diferente motibu. Pa un médiko e por ta importante pa sa kua enfermedat ta presente i kua antibiótika ta nesesario, pero tambe pa haña sa si un pashènt tabatin un enfermedat kaba òf si e ta bon bakuná.
Laboratorio di Awa
Riba petishon di Gobièrnu di Kòrsou, ADC ta sòru pa nos awa di bebe ta saludabel. Pa logra esaki ADC ta hasi análisis i kontrol diario den dos laboratorio di awa: un laboratorio di awa físika-kímiko i tambe un laboratorio di awa mikrobiológiko. Klek aki pa lesa mas tokante e Laboratorio di Awa di ADC.
Patologia
Un patólogo ta traha prinsipalmente tras di kortina. Na ADC e speshalistanan aki ta hasi análisis pa enfermedat i iregularidat riba nivel di tehido, sélula i molekular. Ku e resultadonan di e análisis, médikonan por hasi un diagnóstiko mas eksakto. Análisis patológiko ta ser usa riba diferente tereno i e tim spesialisá di ADC ta hasi un variedat enorme di análisis, di investigashon forénsiko te análisis di kanser.


text:
WILLEMSTAD – Pa tur e partinan di e di 13 edishon di Ride, Swim & Walk for the Roses huntu atrobe alrededor di 10.000 partisipante a inskribí. Nan tur a duna un kontribushon na e éksito di e evento grandioso anual aki i asina nan a kontribuí direktamente na rekoudá fondo na benefisio di kombatimentu di kanser na nos isla ku ta den bon man serka Fondo Prinsesa Wilhelmina (PWF).
Direktiva di fundashon Ride for the Roses bou di presidente Robbin Martina, spònser prinsipal Orco Bank, spònsernan platinum Fundashon Bon Intenshon, Curaçao Port Services, Guardian Group, Curaçao Airport Partners, Gillette i Curoil i tur e otro patrosinadornan, mas e ehérsito di kolaborador i voluntario por wak bèk ku satisfakshon riba ya e di 13 edishon di e evento aki. E resultado ta komparabel ku 2016, loke ta hustifiká e speransa ku e fondonan rekoudá tambe por alkansá alrededor di mei mion florin. Na e momento aki e sifranan eksakto no ta disponibel ainda.
Señal di salida
Presis 7 or mainta Minister Zita Jesus-Leito di Salú, Medioambiente i Naturalesa a duna e señal di salida pa e Walk for the Roses na Awasá. Banda di dje tabatin e ora ei Promé Minister Hensley Koeiman, presidente Robbin Martina di fundashon Ride for the Roses i un representante di PWF. Tur e dos ministernan a kana e ruta largu di kasi 8 kilometer ku a pasa riba e brùg haltu Juliana pa atraves di Waaigat, Pèn i Mari Pompun pa kaba na Mambo Beach/BLVD. Tantu koredó komo kanadó a partisipá. Tabatin tambe un ruta alternativo pa kana for di Awasá riba brùg Emma pa Mambo Beach/BLVD. Tambe danki na polis, Krus Kòrá i hopi voluntario hóben i Dolfijn FM ku a transmití e yegada bibu, e kaminatanan a bai sin problema. Na yegada e partisipantenan a risibí un bunita rosa. Esei tabatin tambe ta warda e partisipantenan na e otro partinan deportivo.
E tres partinan di koredó di baiskel di Ride for the Roses tambe a kana zetá. Miéntras ku e kanadónan tabata drentando, pa 8 or e promé grupo di koredó di baiskel a sali pa e ruta di 60 km, siguí djis despues pa esnan pa 40 km i finalmente e grupo di Easy Ride di 10 km, pa Punda i bèk. Salida i final tabata na Mambo Beach.
Spin for the Roses
Mientrastantu tabatin na Mambo Beach e sekshon di Spin for the Roses ku kada bes mas ta gana na popularidat. Aki gruponan bou di guia ta kompetí ku otro riba hometrainer pa rekoudá mas tantu fondo posibel pa e bon kousa.
Mitar di 10 konvoinan a kuminsá kore di Mambo Beach/BLVD pa Zanzibar/Jan Thiel kaminda nèt despues di 12 or di mèrdia e promé landadónan kompetidor a sali, djis despues a sigui nan
tras e landadónan di rekreashon. Aki e representante lokal di Hulanda Henk Brons a duna e señal di salida. E promé landadónan di kompetensia a drenta poko mas ku mei ora despues na Mambo Beach BLVD. Despues tabatin entrega di premio. Den e kategoria di dama e ganadornan ta 1. Miriam Weerd, 2. Linsy Heister i 3. Tiareth Cijntje. Entre esnan maskulino nan ta 1. Kaelan Betrian, 2. Christofer Marlin i 3. Joseph Priest. Isacar Paula tabata dilanti meskos ku aña pasá, pero el a landa un pida robes. Tòg e organisashon a dun’é un premio.
Henter dia tabatin hopi aktividat, músika i un bon ambiente na e playa di Mambo Beach. Nèt promé ku 2 or ora algu di áwaseru a manifestá, ya e evento a kaba ofisialmente. E ora ei e parti a kuminsá pa pone tur kos bèk na òrdu pa entregá BLVD limpi bèk.
Sail i Cuevas
Un djadumingu promé tabatin e Sail for the Roses i dos siman promé Randhy Cuevas a subi Seru Kristòf no ménos ku 15 biaha pa e mesun kousa. Awe e tambe a kana den e Walk. Pa tur e elementonan aki huntu a inskribí un total di banda di 10.000 persona atrobe. Tin ku a partisipá na mas ku un elemento. Otronan a inskribí i a paga, pero pa ékis motibu nan a disidí despues pa no partisipá, pero nan tambe a kontribuí na éksito di e evento. PWF por bai traha plan atrobe pa e aña binidero, manera investigashon riba tereno di kanser i guia di pashènt i nan famia. Fundashon Ride for the Roses ta gradesidu na tur, inkluso e partisipantenan, ku a duna nan kontribushon i ta konta ku nan koperashon atrobe pa otro aña.


text:
ORANJESTAD – Su koalishon ku un moshon di deskonfiansa a kore ku diputado Astrid McKenzie. Esaki a sosodé djárason den un reunion di rat ekstraordinario.
Djis despues ku el a baha a huramentá Charles Wooley komo susesor. For di awor e ta enkargá ku entre otro Belasten, Finansa, Maneho di Haf i Sushi; e karteranan ku último lunanan tabata hopi desakreditá na e isla i na Den Haag.
Segun lider di partido Clyde van Putten, McKenzie lo a faya hopi i no tabata sufisientemente enérgiko kontra Den Haag den un konflikto akumulativo. Ademas koalishon ta ten’é ko-responsabel ku ámtenarnan no a risibí nan pago na tempu.
Pa motibu di mal tenementu di buki Sint Eustatius ta bou di supervishon severo di Ministerio di Asuntunan Interno (BZK). “Literalmente pa tur kos ku bo ke hasi bo mester di aprobashon di BZK.” Segun McKenzie ámtenarnan lokal a opstakulis’é miéntras ku koalishon tabata na altura. Asina ora e skibi karta pa Den Haag, segun e, kolaboradónan ta kambia e kontenido.
Djis promé ku el a baha McKenzie a avisá pa e sifránan ku e ta haña di Departamentu di Finansa. Hopi bia nan lo no ta kuadra, i asina Sint Eustatius por hañ’é den mas problema. “E mésun karanan blanku ku no bo ker a wak akinan lo bini bèk.” E miembronan di rat no a reakshoná riba e akusashonnan i splikashon di McKenzie.
Desapuntashon
Djis despues di a aseptá e moshon di deskonfiansa, gezaghebber suplente Julian Woodly a ekspresá su desapuntashon. “Loke ta pasando aki na Statia ta pone bo keda babuká. Mi no ke sigui asina, den un situashon kaminda bon mirá nada otro no ta sosodé si no ta kore ku diputado.”
Diputado nobo
E diputado nobo Charles Woodly ta haña e konseho serka e lider di koalishon pa skucha e instrukshonnan ku e ta haña di koalishon bon. Segun Van Putten e mester informá konseho insular na tempu tokante tur su pasonan, pa evitá ku ta manda e tambe kas.
Outor John Samson


text:
WILLEMSTAD – Un siman despues di e manifestashon vehemente kontra e posibel yegada di ‘e matrimonio homoseksual’ na Kòrsou, tur dos banda ta konta nan balansa. Kon sigui awor?
Sonja Berkemeyer a bira famoso ku su potrèt riba medionan sosial. E tabata pará e so ‘komo mama’ direktamente en frente di un grupo di un mil manifestante (kristian).
“Ora mi a tende e anunsio na radio, mesora mi mester a pensa riba loke mi a lesa 17 aña pasá: Si Dios no a traha hende homoseksual, lo no tabatin ni un na mundu.”
El a kuminsá kore den su kas. “Mes lihé ku mi tabata por mi a klaba un bòrchi i fèrf e teksto riba dje. Pasobra mi tabatin solamente tres ora di tempu promé ku e manifestashon hipókrita ei lo a kuminsá.”
(texto ta sigui bou potrèt)
EL A DRENTA KUEBA DI LEON AYERA:M'A GOSA E MAMA DI ANGELO BERKEMEYERWILLEMSTAD–Un dje puntonan ku mi a gosa ayera…
Geplaatst door Julius Koko op Zaterdag 13 juli 2019
“Aki na Kòrsou nos ta aseptá biba huntu sin kasa, yu djafó, intimidat seksual bou di tiner, sèks pafó di matrimonio. Nos gusta kòrta orea. I kuantu mama soltero nos no tin?”
Su protesta solitario ta un homenahe na tur e fèrdrit ku hende lhbt, entre nan su yu hòmber, mester pasa aden. Hopi hóben tin miedu di konta asta nan mes mama òf asta nan ke mata kurpa. Komo mama esaki ta e kos di mas pió ku tin.”
“Mi yu a hañ’é ta kambia skol asina tantu bia, kaminda e ta asina sabi. El a bai sikólogo, pasobra e tabata lucha ku su mes i e famianan tabata mete hopi. E manifestantenan ei no sa kuantu fèrdrit nan ta kousa den komunidat.”
Mi tin dos yu ku te ainda no ta papia ku otro pasobra un ta homo. Kiko bo ta kere esaki ta hasi ku un mama?”, Berkemeyer ta bisa.
Predikadónan ta avisá parlamento
Diferente grupo kristian ta eksihí pa parlamento di Kòrsou no debatá òf vota tokante e proposishon di lei di Partner Registrá. Koproponente i visepresidente di parlamento, miembro di Staten Giselle McWilliam, no tin niun sorto di intenshon pa kumpli ku e eksigensia aki.
“A bira tempu pa derecho igual. Esaki no ta trata un kasamentu den misa, sino un derecho sivil”, segun McWilliam.
“Pero un matrimonio di homo asina ta trese un choke den nos derechinan básiko”, domi Said Flores ta avisá. “Manera nos libertat di religion i nos libertat di konsenshi. Aworó bo mester partisipá, sino bo ta pèrdè bo trabou. Mi no ke pa trata e lei ei; tin lei mas importante ku meresé prioridat.”
‘Ta lanta dos kampo vehemente na Kòrsou’
“Si bo wak bon riba Facebook bo ta mira ku for di dia di e manifestashon a surgi dos kampo berdaderamente vehemente”, e aktivista kurasoleño Julius Koko ta ripará. “Riba e isla mes tambe e sintimentu t’asina.”
Koko mes tabata presente na e manifestashon. “Anto no pa motibu di e versonan selektivo di Beibel ku nan ta usa, pero pasobra matrimonio di homo no ta pas den nos kultura. Mi ta kontra si, pero mi ta spera ku tur hende ta defendé otro su derechi di demonstrá.”
E aktivista ta prekupá pa libertat di ekspreshon di opinion. E tabata testigu di un hòmber ku a bai para banda di Berkemeyer ku un aire intimidó. Esaki ta kòrda mi riba e vehemensia di e referèndem anterior pa nos outonomia, kaminda famia i amigu no tabata papia ku otro mas.
El a spanta si. “Mi tabatin suerte ku un polis a bin protehá mi durante di e manifestashon. Dos hóben mésora ker a ranka mi bòrchi ora mi a baha for di outo.
Miedu di triki hurídiko
Flores ta kontinuá e lucha. E tene kuenta ku esnan di lhbt ‘probablemente tin triki hurídiko pa kambia nan sekso den na pasport’.
P’esei nos a entregá nos propio proposishon di lei na e parlamentarionan, pa un matrimonio solamente entre un hòmber i un muhé biológiko. Nos ta konta ku nan sosten i ta drenta den kombersashon ku nan i e tempu binidero nos ta sigui ku kampaña di informashon i seminar.


text:
Manera e plan di gobierno aki ta pa mas hende haya un trabou ya cu e pandemia a dal nos pais hopi duro mes. Hopi esnan cu a perde trabou y pesey mes pa recupera nos economia nos d EPE mester ta e pionero den ensenansa pa adulo di yuda gobierno logra e meta aki tambe dor di crea mas cursonan nobo cu ta basa riba e necesidad di nos mercado laboral.
EPE ta trahando riba nota di maneho nobo “Business Plan” unda lo hacie EPE un organisacion hopi mas efectivo y eficientecu lo brinda servicionan nobo na e comunidad dor di duna lesnan fisicamente y digital (online).
E cursonan cu lo cuminsa den juli mes lo ta computer basico y avansa , BKB (BasisKennis Boekhouden ) BKC (basis Kennis calculatie) idiomanan di Ingels, Hulandes y Papiamento y Arbeidsrecht 1. , Waiter y bartender , small business, agricultura. mucho mas.
Intencion ta pa esnan cu no por bin anochi dor trabou of no por haya cuido pa nan yuinan por sigui un of mas cursonan den dia tambe.
EPE ta preparando pa si tin interes nos cuminsa cu algun curso online tambe den futuro cercano.


text:
ADSL
ADSL ta para pa Asymmetric Digital Subscriber Line. Tradusí literalmente: Liña Digital Asimétriko di Suskribidó. Esaki ta un forma di DSL. E ta un teknologia di data komunikashon ku ta duna e posibilidat pa transmishon di data mas lihé via liñanan di telefon di koper kompará ku e modem konvenshonal di kòmpiuter por duna. E ta hasi esaki dor di utilisá frekuenshanan ku normalmente no ta wòrdu uzá seka un yama telefóniko, en partikular, e frekuenshanan uzá ta mas haltu ku e frekuenshanan ku e orea di hende por tende. E señal aki lo no bai muchu leu riba e kabelnan normal di linja di telefon, e or’ei ADSL por wòrdu uzá solamente riba distanshanan kòrtiku. Tipikamente ménos ku 5 km. Unabes ku e señal yega e kompania di telefon su ofisina lokal, e señal di ADSL ta wòrdu tumá i dirigí mesora na un netwerk konvenshonal di internèt anto ora tin e señal di e frekuensha di stèm, esaki ta wòrdu di suich pa un netwerk konvenshonal di telefon. Esaki ta duna e posibilidat pa tin un konekshon di telefon pa internèt via ADSL i ku yamadanan telefóniko tambe por wòrdu hasi mes un pareu.


text:
Plasa Brion i su kiosko
Seri di Herensia Kultural
‘Sa, sa, sa, na Awasá’, asina Izaline Calister ta kanta. Ta djis despues di Festival di tumba di karnaval na 2001. Míles di hende ta reuní na Plasa Brion o Awasa pa duna homenahe na e Reina di Tumba. Ta un homenahe meresí. Tantu na e kantante komo na e plasa mes. Pasobra Awasá, manera e plasa yama den boka di pueblo, semper tabatin muzik pa amenisá ambiente i e tabata e lugá kaminda pueblo tabata topa.
Calister ta kanta su tumba pará na e lugá kaminda ántes tabatin un kiosko di muzik. Pasobra na 1961 a kita e kiosko for di Plasa Brion. A traha e kiosko akí na 1937 komo tributo na e kompositor, dirigènt i ‘kapelmeester’ yu di Kòrsou, Shon Janchi Boskaljon. Un réplika di e kiosko akí, ku erante di dak di esun original ta den hardin di Curaçaosch Museum for di 1986.
E poeta Pierre Lauffer ta ekspresá sintimentu di hopi hende meskos kuné ora na despedida di e kiosko na Awasá di Otrobanda e skibi pa e desahogá su kurason, ‘Permitími Papia’:
‘Ki mishi nan? Ta ki derecho nan tin di mata un pida di mi bida, un parti di mi alma, di mi hubentut, di mi rekuerdonan? Mi kiosko ta bai for di Awasá. Mundu moderno a fiha su sentensia, den nan kapricho di ansha i nèrvio. Nan tin purá.’ Lauffer ta puntra un di e trahadónan ku ta trahando ei pakiko mester kita e kiosko. ‘O, pasobra e porkeria akí ta stroba tráfiko ora Awasá su tipo kambia.’
Símbolo di suare, kaminda hende tabata bai skucha konsierto musikal popular, mester traha lugá pa eksigensianan di tempu moderno. Ya sinku kiosko di muzik a disparsé kaba, esun dilanti di palasio di gobernador na Punda (1890-1930), e kiosko ‘Coronación’ na Van Walbeeckplein, esun na Wilhelminaplein i e kiosko yamá: ‘Wilhelminakiosk’, ku tabata esun di promé na Brionplein (1898 – 1930), konstruí na okashon di koronashon di reina Wilhelmina. E forma arkitektóniko elegante di mayoria di e kioskonan di muzik – nan tabatin un fundeshi sementá, pilá delegá tur rònt i un dak forma di kupel – tabata un bista agradabel den nos siudat.
Suare, konsiertonan na airu liber riba Plasa Brion, riba djadumingu anochi. Hendenan ku a konosé suare ta rekordá ku nostalgia e muzik alegre di marcha di bandanan manera ‘Harmonie van Scherpenheuvel’, ‘Politieharmonie’ i ‘Banda di Santa Cecilia’. Nan ta kòrda tononan di un tròmpèt tokando solo, nos wals di Kòrsou elegante i nos tumba kayente pa sera fiesta. Pero nan ta kòrda tambe e tiramentu di flor di yònkuman pa mucha muhé i e sonris tímido di e mucha muhénan. Nan ta kòrda kon hóbennan tabata kana bai bini pasa rònt di e kiosko pa kapta djis un bista asina di nan ‘namorada’ – maske mama òf shaperòn tabata den buèlta ei pa kontrolá’– pa na skondí nan hasi sita ku otro. I finalmente ta pasa dal un eiskrim na e bendementu di elado na ‘Summergarden’, banda di Hotel Americano, òf na kiosko Brion. Òf tabata bai un funshon na Theater Brion, den hardin di obispu tras di e skol ‘Sint Martinuscollege’, e tempu ei yamá ‘Martinusgesticht’.
Míles di hende tabata reuní dia 31 di desèmber riba e plasa dilanti di palasio di obispu. Pasobra nèt diesdos or obispu ta sali riba balkon pa duna pueblo bendishon.
E nòmber Awasá – di ‘agua sal’, e awa salu di laman, ta bini di spañó, lenga ku e tempu ei hendenan tabata papia hopi na Kòrsou – tabata segun René Römer ‘un punto di trankilidat pa habitantenan di Kòrsou i na mes momentu tambe un lugá kolmá di aktividat.’ E plasa tabata un lugá di enkuentro pa hende di tur rango i posishon sosial, pober i riku, pretu i blanku, hóben i bieu. ‘Keiru riba e plasa, prinsipalmente atardi lat, den e bientu fresku, tabata e tempu ayá un berdadero atrakshon.’ Na fin di siglo 19 i kuminsamentu di siglo 20, muhé ku hòmbernan di Bándabou tabata bin presentá nan merkansia riba teduki, trahá di pida pida tela sobrá, na e skina ku Breedestraat i e plasa, dilanti di e negoshi ‘La Elegancia’. Berdura, webu, galiña.
Dia 27 di sèptèmber 1921, shen aña despues di morto di Luis Brion, almirante di armada nasé na Otrobanda, pa promé biaha ta pone un suela duru pa Awasá, i ta batisá e lugá ku e nòmber ‘Brionplein’. Riba e dia ei tambe ta pone e promé piedra pa e estatua di e héroe kurasoleño envolví den e lucha pa libertat suramericano. Den kurso di añanan e plasa ta konosé tres estatua di Brion: di 1925 te 1950 komo busto, un kreashon di John de Pool, e aña siguiente ta bini unu di Brion sintá sosteniendo su kabes ku su man, obra di e eskultor Gabrielle de Saint Denis i finalmente riba pia na ünifòrm riba un pedestal di mármer, obra di e italiano Renzo Bianchi. E promé dosnan awor ta den hardin di Curaçaosche Museum.
E susesonan di dia 30 di mei 1969 ta perturbá kruelmente e nostalgia pa e Awasá di antaño. Un parti di kurason di siudat, i un gran parti di e edifisionan na Brionplein ta bai pèrdí den kandela. Un konflikto laboral ta e mecha ku a sende den e barí di malkontentu ku tabata reina den pueblo. Bientu ta kambia, kultura i idioma propio ta haña mas rekonosementu. Na 1971 e nòmber Brionplein ta kambia pa ‘Plasa Brion’.
Pueblo ta haña bos. Di awor padilanti organisashonnan di bario ta vigilá interes di e habitantenan i identidat di e bario: Plataforma Otrobanda ta uni ku e organisashonnan di bario nobo i bira Federashon di Otrobanda. Ta e habitantenan di e bario akí ta evitá mediante un akshon di protesta ku Plasa Brion ta pèrdè su karakter kultural históriko na benefisio di interesnan di un desaroyadó di proyekto. Ta kambia aspekto di e plasa na 1997, despues di a tende opinion di e habitantenan. A tene kuenta ku e deseo pa bolbe pone un kiosko di muzik riba Plasa Brion segun e mes modèl di e kiosko anterior dediká na ‘Shon Janchi Boskaljon’.
Portrèt: E kiosko di muzik ‘Shon Janchi Boskaljon’ na Brionplein (1937 – 1961).
(kolekshon di ‘Zusters van Roosendaal’. Den: Het Brionplein in oude foto’s)
Fuentenan
Curaçaosch Museum
Awasá, Korant di Aña Nobo, Curaçao, Plataforma Otrobanda / Kuldespro1997
René Römer, ‘Awasá: een plein om lief te hebben’, Amigoe (Napa) 28 mei 1994
René Römer, ‘Otrobanda, het verhaal van een stadswijk’, Curaçao, 1993
Ir. M.J. Lanjouw, Het Brionplein in oude foto’s. 1997
Jennifer Smit, ‘Standbeelden op Curaçao’, 1996
Pater Amado Römer, ‘Kòrsou den siglo XX’, Curaçao, 1997.
Pierre Lauffer, Permitimi papia, Den: ‘Raspá’, 1961


text:
MINISTER MADURO: BAN UNI DEN UN ACTITUD SOLIDARIO
MINISTER MADURO: BAN UNI DEN UN ACTITUD SOLIDARIO
Oranjestad – Durante fin di siman por a constata cu hopi persona na supermercadonan tabata haci nan compras. Minister Maduro ta bolbe enfatisa cu tin suficiente productonan alimenticio na Aruba. E mandatario ta haci un yamada na comunidad pa ban ta solidario specialmente pa cu nos hende grandinan y otro ciudadanonan vulnerabel. Si bo tin cu haci compras corda pa cumpra lo necesario y asina por tin suficiente producto pa nos tur.
Alabes e mandatario ta haci un yamada na tur comerciantenan pa no haci uso di e crisis aki pa subi nan prijs. E mandatario ta recorda tur ciudadano pa download e APP ‘Control di Prijs’ riba cual ta haya prijs di productonan den e canasta basico y di e extra productonan cu temporalmente ta wordo regula y tambe e prijs di productonan den Macuto di Compras. Riba e APP aki tambe por manda keho si nota cu tin abuso di prijs na un establecimento. E APP ‘Control di Prijs’ ta gratis y ta obtenibel riba GOOGLE PLAY pa telefon Android y APP STORE pa telefon Apple.
Minister Maduro a nota tambe varios comerciante inovativo cu ta ofrece nan servicio y/of productonan online. E mandatario ta haci un yamada na nos pueblo pa apoya nos comerciantenan local, haci uso di nan servicio/productonan cu nan ta ofrece y asina sostene nos economia.
Ban uni den un actitud solidario pa asina Pais Aruba por pasa door di e crisis COVID-19. Cuida nos mes, cuida nos famia y cuida esnan rond di nos. E mandatario ta enfatisa pa sali cas ora ta estrictamente necesario.


text:
Direktiva di AFBW ta splika e situashon aktualmente rondó di e intrankilidat laboral na SELIBON.
For di aprel AFBW a haña bishita di trahadónan mal kontentu ku ABVO i ku nan kier afiliá na AFBW. AFBW na su turno a aktua korekto i a partisipá esaki na ABVO i den un reunion di USIBO.
E sindikato ku ta representá e miembronan a hasi su moveshon nan i ta tin pas bek. Den luna di yüli kosnan a bolbe kana malu atrobe i intrankilidat laboral ta bolbe presentá i trahadónan ta mal kontentu ku nan sindikato i nan ta bolbe akudí serka AFBW, ku na su turno ta bisa nan pa atendé ku nan sindikato i si nan kier afiliá nan mester kana e kaminda nan korekto, mester entrega retiro i mester ta mayoria etc enz.
Pero lamentablemente kosnan no a drecha, entre e miembronan i nan sindikato, trahadónan no kier a tende nada mas di nan sindikato aktual i a bolbe bini serka AFBW i e biaha aki desidido.
E situashon:
E situashon aki ta un situashon no sano pa e empresa i sigur no pa e klase trahadó, hopi pregunta, insidumbre, strès i prekupashon, bo ta tende ta un grupito ta mal kontentu, ta dikon no ta laga e trahadónan afiliá na e sindikato ku nan ke? Dikon tantu preshon riba e trahadónan etc etc.
Nos tur por a sigui esaki den prensa i media nan sosial.
AFBW komo un sindikato ku ta para pa e klase trahadó, a mira ku ta di bèrdat tin inkietut serka e trahadónan. Komo un sindikato responsabel, bo no por laga e trahadó nan aki desampará. Si AFBW no tuma nan, nan lo bai otro sindikato tòch, pasombra e mandato di nan tabata kla ku nan no ke ta ku ABVO mas.
Retiro masal di miembronan di ABVO pa AFBW.
E miembronan tin ku entrega nan karta di retiro na ABVO i na gerensia di SELIBON i despues e proseso di AFBW por kuminsá.
AFBW tin 43 formulario di inskripshon, AFBW por a komprondé ku tin 34 karta di retiro a wòrdu entrega na ABVO. Den e formularionan di inskripshon tin trahadó ku no tabata afiliá na ABVO, ku si ke bira miembro di AFBW.
AFBW ta kana e kaminda di lei den e kaso di e trahadó nan aki ku ke pa AFBW representá nan derecho laboral na SELIBON.
Aseptashon:
Un karta lo bai na e tim di maneho di SELIBON, ku e partisipashon, ku AFBW tin e kantidat di miembronan.
Den e kaso aki e tim di maneho, lo por aseptá esaki sin mas, òf e por pidi un referèndem, pero nenga e no por nenga esaki.
Ta hasi un aplikashon serka mediador ku lo analisá tur e parti atministrativo i wak e parti nan legal etc etc.
E proseso lo start pa bini un referèndem kaminda ku e trahadó lo haña e posibilidat legal, demokrátiko pa skohe ken e ke pa represent’é.
Den un referèndem, mas sindikato tambe por partisipá, no ta e dos nan aki so por partisipá.
AFBW ke un klaridat den asuntu aki i pa sera e kapitulo aki.
AFBW komo un sindikato transparente i e parti di demokrasia ta haltu den nan organisashon ta kere ku si un trahadó ta haña ku e no ta bon sirbi kaminda e ta i ke un kambio e tin tur derechi di skohe, sea ku e ta keda ku esun ku e tin aktual òf ku e ta bai serka un nobo, esei ta su eskoho i esaki mester wòrdu respetá.
Lei di referèndem:
E pueblo i trahadó tin ku komprondé ku e asuntu aki no tin nada di “ta dunadó di trabou ta skohe kua sindikato ta representá e trahadó”, e asuntu aki ta di e trahadó i su sindikato, ta e ta disidí ken e ke pa represent’é. Ta e ta paga su sindikato fin di luna pa e wòrdu representá i haña e servisio ku e ta paga pe. Aki na isla nan BES ainda nos tin un lei di referèndem ku mester respetá, pero e lei aki masha dia no ta eksistí na Hulanda mas.
Na Hulanda ta e mayoria ta konta i ta e trahadónan ta yega ku nan formulario di inskripshon serka e dunadó di trabou ku e sindikato ku nan ke pa representá nan i ta esei ta nan sindikato.
No por ta asina ku dunadó di trabou ta mete den asuntu di representashon di e trahadó. E trahadó nan den nan mayoria ta disidí esaki. E lei aki a wòrdu traspasá, for di e leinan di eks Antia, meskos ku e lei laboral BES. Hopi di e lei nan aki mester wòrdu adaptá, ta lei nan hopi bieu, sigur pa e tempu ku nos ta bibando aktualmente.


text:
Facebook: Daniel Francees Kiko ta 5G?
Mi a purba mantené e informashon aki mas kòrtiku i simpel posibel! Lo mi link mi sources den e comment section manera mi haña chèns bek. E meta ta pa a trese informashon konkreto tokante 5G pa por trese un fin na tur e HOAX news ku tin ta kore online!
Rachid Wolf thanks pe support!
Kiko ta 5G?
5G ta un kolekshon di vários komponente di teknologia den e area di telekomunikashon ku ta enserá diseño di antenna, improvishon di e basestation/tower nan plus e ta husa un area di frekuensia mas grandi i mas amplio (Wider spectrum).
Laga nos para ketu ku e komponente nan di 5G aki ta wòrdu implementá riba un infrastruktura aktual di 4G i ademas 5G tabata wòrdu di test for di aña 2016 den serkania di publiko via Verizon na Merka ku judansa di Ericsson, Intel, Nokia, Samsung plus Qualcomm!
Kiko ta un cellular network?
Pa nos kumisa lagá nos ban kompronde kiko ta un cell network, pesei nos ta jama nos telefòn mobil “cellular” pasobra e network ta parti entre sierto parti nan di cell p.e. laga nos pensa riba honeycomb (nèshi di abeha, e espasio/hòki nan separá den e neshi ta reprenta un cell), laga nos pensa riba un cell tower fikshonal den nos kabes awoki kual ta e basestation of mast (no ta importante kon bo ke jame), kada telefòn cellular ta konektá na un basestation/tower/mast via e frekuensia korekto ku ta pas pa 3G of 4G of asta 5G,husando e cell ku ta available na e momentu ey via e basestation, kada telefòn ta haña un pida di e cell (spectrum/channel) ku ta aksesibel na e momentu ey.
*un spectrun/channel ta e wave ku 3G of 4G ect ta omití!*
Kada basestation/tower/mast tin un límite di kuantu telefòn por konektá ariba! Pesei tin diferente basestation/tower/mast instalá den vários bario. awor e parti fèrfelu ta, sí bo tin mas basestation/tower/mast ku ta kompartí mesun area plus ta transmitiendo e mesun frekuensia/channel ku otro e por trese problema/interferensia ora dos of mas cellular ke konektá na un di e dos basestation nan aki, pa solushoná e problema aki kada basestation ta husa diferente pida di e radio spectrum (laga nos pense manera ku kada basestation ta husa un frekuensia/channel diferente pa kada area ku nan ta wòrdu instalá) por husa e mesun frekuensia bek basta e basestation ku ta husa e mesun frekuensia aki no ta muchu serka di otro pa interferí ku otro! Esaki nos ta jama un cell pattern!
Tin basestation mas modernisá tambe ku por husa mas ku un frekuensia/channel plus time sharing i encoding avansá pa por soportá mas telefòn cellular konektá ariba ku ta husa hopi datos. I no ta problema ku tin mas basestation den mesun área ku e mesun frekuensia/channel e ta detektá esaki i kambia su frekuensia/channel automatika mente.
Basestation nan mas chikitu tin un rango mas chikí di frekuensia/channel esaki nan ta wòrdu husa sierto kaminda nan ku ta difísil pa ofresé e frekuensia optimal. Basestation nan mas haltu i grandi por kubri un espasio hopi mas grandi p.e. henter un bario.
Segun e teknologia aki ta evolushoná di 3G pa 4G e basestation nan tambe ta evolushoná pa por por manda mas frekuensia/channel mas optimal I tambe mas telefòn cellular por konektá riba un basestation.
Riba kua frekuensianan e ret mobil nan aki ta funshoná ariba?
2G ta funshoná (wòrdu transmití) riba 900 pa 1800Mhz (mega hertz)
3G ta funshoná (wòrdu transmití) riba 2100Mhz mas tantu i tin bes tambe riba 900Mhz (mega hertz)
4G ta funshoná (wòrdu transmití) riba 800Mhz ku 1800Mhz plus 2600Mhz (mega hertz)
Bo ta kòrda riba e Honeycomb? E cell nan? Un voorbeeld masha simpel pa bo mira e diferensia di speed di e frekuensia nan aki ta lo siguiente! Laga nos kue 3G ku ta funshoná entre 900 pa 2100 MHz, entre 900 pa 2100 kada cell ta husa p.e. 10MHz* bo por husa di 900 pa 2100 solamente 120 cell, kompará ku 4G ku ta funshoná for di 800Mhz te ku 2600Mhz dus bo ta haña 180 cell pa husa! Ku ta hopi mas ku e 120 di e 3G! Aunke nos no a jega na e parti di 5G ainda pero 5G ta husa 50Ghz ku ta 50000Mhz!! Bo no mester ni kalkulá esaki pa mira kuantu cell bo telefòn lo haña! Dus bo speed lo ta TREMENDO!!
Frekuensia nan abou manera 900Mhz por kubri un distansia tremendo! I mas haltu e frekuensia subi ménos e distansia ku e ta kubri ta! Dus bo por imaginábo ku e 50000Mhz di 5G lo no kubri kasi nada nada di distansia! Pesei nan mester instalá masha hopi basestation chikitu pa kubri un area of bario! E proseso aki ta kosta sen i un plan hopi bon hinka den otro pa kubri un pais kompleto. Ademas ta masha poko telefòn cellular awoki ta disponé di un antenna ku por husa 5G.
E frekuensia nan aki por afektá mi salu? Of immune system?
No! Simplemente bo telefòn cellular no ta transmití e frekuensia ku sufisiente energia (watts) ku por hasi bo daño! Pa ta mas eksakto bo telefòn ta transmití te ku un máksimo di 3 watts mayoria bes e por ta ménos tambe! I laga nos no lubidá ku nos wifi router na kas tambe ta usando mesun frekuensia nan aki ku mesun energia, asta un simpel baby monitor tambe!
E basestation ta transmití ku un peak di 50 watts! Pero te ku ora e frekuensia su wave jega na bo telefòn e lo no tin mesun energia mas.
Pa nos kompronde ainda mas mihon ban wak ki tipo di radiashon nos telefòn cellular ta emití, tin dos tipo di radiashon ban kumisa ku e radiashon sumamente poderoso ku SÍ tin sufisiente energia pa lòs electrons for di átomonan of molecules, e por afektá bo DNA ku konsekuensia ku bo por haña cancer. Esaki nos ta jama “Ionizing radiation” tuma nota ku sierto stralnan ku ta bin di solo mes ta Ionizing radiation!
Radiashon NON-ionizing ta e radiashon ku no ta hasi nos daño, esaki nos telefòn cellular ta transmití asta nos radio den kas! Laga nos ta sinsero aki, alomenos sí bo plak bo telefòn na bo kabes pa 25 aña largu sin kite, e chèns pa e radiashon aki penetrá bo DNA tei den un porsentahe abou tòg!
Ademas “The United States National Cancer Institute” a saka un komunikado/informashon ku radiashon NON-IONIZING no ta afektá bo DNA dus bo lo no por haña cancer!
Tin persona ku tòg ta keda persistí ku ta pa falta di nan telefòn cellular nan ta sinti nan kurpa malu, e kaso aki tin e nòmber “Electromagnetic hypersensitivity” pero no tin ningun estudio/research bálido pa para tras di e kaso aki! Ademas ainda Electromagnetic hypersensitivity (EHS) no a wòrdu rekonosí komo un diagnóstiko medical bálido!
Dus lo bo por ta trankil ku nada lo sosodé ku bo salu miéntras bo ta sinta whatsapp i wak memes i redu riba Facebook henter dia.
Awor ku nos sa e básiko di kon un cellular network ta funshoná, i ku kua frekuensia e ret nan aktual di 2G te ku 4G ta funshoná i tambe ku nan ta kompletá mente safe pa nos husa den nos bida diario, laga nos ban wak kon 5G ta funshoná!
Awor nos ta kumisa drenta e area di 5G, kiko ta e diferensia ku 5G lo trese bo lo ta puntrando, wèl 5G ta usa un rango mas grandi den e e/m spectrum i ta dediká mas bandwitch (kapasidat) pa e channel.
Kua frekuensia e cell signals nan di 5G aki ta usa?
Cell signals tradishonal ta husa normalmente frekuensia entre 500 pa 2500Mhz den e e/m spectrum pero 5G por husa frekuensia nan te ku 20 bes of mas haltu ku esaki p.e. 50Ghz ku ta 50000Mhz!
Kua tipo di radiashon 5G ta emití?
5G ta usa radiashon “NON-IONIZING”! Laga nos keda kòrda ku 5G ta usa milimeter wave di 50Ghz pero nos telefòn cellular no ta usa masha energia (watts) i e basestation tambe no ta manda e wave ku hopi energia, te un máksimo di 50 watts, i ora e wave alkansá bo telefòn cellular e lo ta hopi ménos!
E radiashon aki ta dañino pa nos salu?
No! Manera nos a lesa ariba kaba, 5G tambe ta kai den e kategoria di radiashon “NON-IONIZING” dus e lo NO hasi nos daño! Ademas e milimeter wave di 50Ghz no por kubri un distansia tremendo! E no por penetrá obheto simpel manera muraya di kas, tampoko e no ta penetrá bo kueru kompletamente.
E radiashon aki por ta di link ku Covid-19? 5G por trasmiti Covid-19?
Laga nos tene na kuenta ku 5G ku ta un radio wave ku su eksistensia ta den e field di electromagnetic spectrum plus laga nos keda kòrda ku 5G su radiashon tambe ta “NON-IONIZING” i Covid-19 ta den e biological spectrum, ya kaba nos ta papiando di dos spectrum ku NO por merge ku otro!
Covid-19 ta wòrdu transmití via droplets via bo nanishi of ora bo nister of tambe via di boka ora bo tosa, pa bo wòrdu kontagiá un otro persona mester ta den bo serkania pa tosa of nister hopi serka di bo. E úniko manera ku bo por wòrdu infektá ku Covid-19 via bo telefòn cellular ta sí un otro persona ku tin e vírùs fia bo telefòn ku su man ku e la nister of tosa aden!
Dikon nos a jega te aki? Pa e simpel echo ku tin HOPI notisia falsu (HOAX news sites) online ku ta propaganda informashon kompletamente robes tokante 5G!
Laga nos no pèrdè nos kabes i stop di pensa lógiko!
Porfabor sigui share e post aki pa sigui konsientisá mas persona ku no ta kompronde kiko ta 5G.
Facebook: Daniel Francees klik https://www.facebook.com/danylief/posts/4109828769035200


text:
HILVERSUM – Kon ta pensa tokante homoseksualidat na e islanan? E promovendus kurasoleño Wigbertson Isenia e kuater añanan binidero ta hasi un investigashon sientífiko. Ku komo resultado final un ‘database kultural’.
Mas i mas ta papia mas abierto tokante homoseksualidat na e islanan i homoseksualnan ta mas bisto, Isenia ta ripará. Pero si berdaderamente bo ke haña sa mas tokante homoseksualidat den e kultura lokal, esaki lo bira difísil. “A hasi tur sorto di investigashon, pero nunka no a investigá kon e hendenan ta pensa tokante seksualidat. I mas importante: kon nan ta eksperensiá esaki.”
Tin hopi stereotipo Isenia ta bisa. “Por ehèmpel den komedia kaminda un homoseksual ta aktua komo un mariku di bòmbòshi.” Awor por studia bida kultural i posishon kultural di e diferente gruponan homoseksual detayadamente. Kon e bida ei tabata i kon e ta awor? I kon e emansipashon ta desaroyá na e islanan?
Mundunan di macho
Isenia ta papia entre otro ku lidernan religioso, polítiko, alumno di skol i artista. E ta investigá e mundu di tambú i e ta pasa snèk. “Mi ta bai drenta den diferente mundu di machu i mi ta bai buska pa sa si homoseksual tambe ta pasa den e mundu ei. Anto riba ki manera?
E promovedó ta bai Kòrsou bèk pa buska e historianan ku a keda skondí. “Hopi di e historia ta bai pèrdí poko poko, pasobra e no ta dokumentá. Esei ami ta hasi awor, ku crowdsourcing”, Isenia ta bisa. “MI ta spera ku asina mi por alkansá e hendenan i ku nan por kontá mi nan historianan i nan eksperensianan.”
Kiko ta e benefisio di esaki?
“Mi ta kere ku e investigashon aki ta duna un kontribushon grandi na e diskushon tokante i e aseptashon di homoseksual na Boneiru i Kòrsou. E por trese solushon for di nos mes kultura, na lugá di idea hulandes”, segun Isenia. “I si tin mas noshon sosial i históriko, esaki ta pone bo traha mihó maneho.
Archivo
Na final ta e intenshon pa Isenia banda di su tésis bini ku un archivo digital di loke a haña di literatura, arte, i fragmento di vidio. “Esaki ta e base i esei no tin ainda. Ta importante pa awor bini un database pa otro investigashon den futuro. Pero tambe pa tur hende ku ke komprondé homoseksualidat for di nan propio kultura.”
Outor John Samson


text:
“Enfoke ta pa trece trankilidad, confiansa y mehoracion di calidad di enseñansa”
Dia 25 di juni 2021 pueblo lo sali un biaha mas pa scoge surepresentantenan den Parlamento y alaves pueblo lo scoge sugobernantenan pa e siguiente 4 añanan. Un di e areanan di mas preocupacion ta enseñansa na Aruba. Desde 2017 pueblo a experencia hopi turbulencia, falta di consistencia y hopidictadura cu a conduci na hopi demotivacion, duda y desconfiansa cerca maestronan y cu no ta na beneficio di enseñansa cu ta e ader principal di un pais.
Trece confiansa y trankildad bek den enseñansa
Prome tarea di e siguiente Minister di Enseñansa ta pa trececonfiansa y trankilidad bek den enseñansa. Den esaki e tin e tarea primordial di haci un revision total di tur cambio hacidesde 2017 y cambionan pendiente cu ta proyecta pa serimplementa. Den e revision aki mester haci un evaluacionunda cambionan cu no tin claridad riba nan lo mester ser para y sigur cambionan cu a causa hopi consternacion mester serrevisa cu urgencia y haci cambionan necesario na esakinan. Tur esaki ta di vital importancia pa tin e cuerpo di docentenanden trankilidad p’asina hunto nos por cuminsa e proceso di mehoracion di enseñansa unda e maestronan lo bay hunga un rol importante den e exito di mehoracion di calidad di enseñansa na Aruba.
Desde 2017 tabatin mas problema cu cambionan den enseñansa
Desde 2017 enseñansa a conoce hopi turbulencia y cambionanproponi of implementa cu docentenan no ta involucra y no tabata na altura mes di e cambionan y mas pio ainda hopi di e cambionan sin e preparacion adecuado. Den e proceso nobo di cambio pa sigui eleva nivel di enseñensa lo haci uso di conocemento y experticio di nos mesun yiunan di tera(modelo IMSAN). Nos tin di kere den nos mesun hendenan cu nos como pais a inverti den nan preparacion y na e momentonan aki ta consciente cu mester bin cambio. Den tur area di enseñansa tin su reto pero sigur e necesidad di cambio. Tin necesidad di cambio cu ta core di curiculo (21st century skills), implementacion di SAM, upgrading y cuido di maestronan, innovacion, om-, her - en bijscholing, test di mucha, inclusion, implementacion di Sustainable Development Goals den enseñansa, acreditacion y asina porsigui menciona cambionan necesario. Pa por logra yega na ecambionan necesario y asina sigui eleva nos enseñansamaestronan lo hunga un rol hopi importante contrario na e maneho anterior y unda cu hunto den dialogo, dunando e respet na nos mesun hendenan y nan conocemento y experticio, mi tin sigur cu hopi cambionan positivo pa enseñansa den un proximo gobernacion lo ser logra.
Di aki mi ta haci un invitacion cu na momento cu nos partidopresenta e programa oficial pa eleccion 2021, mi persona lo tene seccionnan interactivo unda tur hende den enseñansa portrece nan puntonan dilanti y unda hunto nos ta cuminsa caba e prome parti di e plataforma di comunicacion y dialogo cu lo bay ta e exito pa sigui eleva nos nivel di enseñansa na Aruba.
Y sigur ta di vital importancia y a base di experencia amargodi e ultimo 4 añanan den enseñansa pa cada ken haci e mihorescogencia posibel y unda e escogencia no mester ta basa ribamal uso di e momento vulnerable cu enseñansa ta den y ni a base di populismo. A yega ora di trece trankilidad, confiansabek y hunto nos ta sigui eleva nivel di enseñansa na Aruba.


text:
Despues di a publiká nos komparashonnan di preis di karni i fruta i berdura, Fundashon pa Konsumidó ta publiká awe e último parti di nos komparashon di preis pa loke ta trata luna di yüni/yüli. E komparashon di preis aki ta konsistí di produktonan di e kategorianan ku mas nos ta kumpra den supermerkado. Un total di 141 produkto a keda selektá, anotá i kompará na un kantidat di 22 establesimentu den e periodo di 11 di yüni pa 17 di yüni 2021. E produktonan aki ta varia for di aros, hariña, bonchi, suku, zeta dushi, kòfi, te, lechi i limonada. Tambe tin produktonan di uso personal manera habon pa baña, pasta di djente, toaya femenino i papel di wc.
Pa medio di e komparashon di preis aki, konsumidónan por tin un bista amplio di kua supermerkado ta mas kumbiniente pa hasi nan kompra di forma responsabel. Ta bon pa menshoná ku Fundashon pa Konsumidó no a tene kuenta ku kalidat òf pais di orígen di e produktonan ku ta keda preselektá.
Bon Bini supermarket: e supermarket ku mihó preis (basá riba e 141 produktonan anotá).
A base di e resultadonan di nos komparashon di preis, Bon Bini supermarket ta resaltá komo e supermerkado ku mas tantu produkto na mihó preis pa loke ta trata e produktonan ku a keda selektá. For di e lista ku 141 produkto, Bon Bini supermarket tabatin un kantidat di 44 produkto na un preis mas abou. Mangusa Hypermarket ta na di dos lugá ku un kantidat di 22 produkto mas barata i na di tres lugá Mangusa Rio Canario ku un kantidat di 18 produkto.
Mangusa Hypermarket ta mihó surtí (basá riba e 141 produktonan anotá).
Ku un kantidat di 124 produkto for di e 141 produktonan selektá, Mangusa Hypermarket tabata e supermerkado mihó surtí na momentu ku Fundashon pa Konsumidó a pasa anotá preis. Despues di Mangusa Hypermarket, Bon Bini supermarket ta na e di dos lugá ku un kantidat di 118 produkto for di e lista di produkto selektá. E di tres lugá ta bai pa Esperamos supermarket ku un total di 115 produkto.
Diferensia di preis
Fundashon pa Konsumidó a konstatá algun diferensianan di preis durante e análisis di e komparashon di preis aki. Por ehèmpel: un bòter di ‘pindakaas’ marka Calve (creamy) di 350gr ta kosta na Luna Park fl. 5.95. Na Best Buy esaki ta kosta fl. 9.99, kual ta un diferensia di fl. 4.04. Un otro ehèmpel ta den e kategoria di zeta. Un bòter di spijsolie marka Goya di 16oz ta kosta na Esperamos supermarket fl. 13.65 i na Centrum Mahaai i Piscadera esaki ta kosta fl. 19.12, kual ta un diferensia di preis di fl. 5.47.
Fundashon pa Konsumidó ta konsehá kada konsumidó pa kontrolá i kompará e produkto promé ku kumpra. Tambe nos ta konsehá pa ta kreativo i buska remplaso pa produktonan ku kisas a subi di preis. Bo ta kumpra sierto marka òf produkto djis pa kustumber? Evaluá i analisá si esaki ta nesesario i asina hasi kompra na un manera konsiente i responsabel.
Pa mas informashon tokante e komparashon di preis aki, tuma kontakto ku nos na 462-666 òf via e-mail info@fundashonpakonsumido.org of tira un bista riba nos wèpsait: www.fundashonpakonsumido.org


text:
Oranjestad, 25 di April 2021 –
Gobierno di Aruba a tuma e iniciativa pa acelera e proceso di vacunacion pa medio di un Vacunathon y den 2 dia a logra vacuna un cantidad record di 7101 person 18+. Riba diasabra a vacuna 3273 persona y awe diadomingo a logra vacuna 3828 persona. Ta prome biaha desde cu a cuminsa cu e campaña di vacunacion National contra COVID cu a logra vacuna den dos dia sigui mas di 3000 persona. Por conclui cu e Vacunathon a resulta den un exito rotundo y cu comunidad ta decisivo pa saca Aruba di e Crisis cu e virus di COVID a ocaciona. Gobierno di Aruba y Crisis Team ta desea di gradici tur e voluntarionan, departamentonan di Gobierno y tur otro instancia cu a traha y brinda nan cooperacion pa e evento di Vacunathon por a resulta den un exito. Den total awor tin 53.113 persona vacuna cu e promer vacuna na Aruba cu ta representa 54% di e grupo di meta y durante di e siguiente dianan e campaña di vacunacion lo continua.
Tur esnan cu tin afspraak pa nan di dos vacuna tin pa presenta na nan cita y tur otro persona 18 + cu kier vacuna por acudi entrante diaranson 28 di april na
Centro Deportivo Libertador Betico Croes di 8:30 AM pa 7:00 PM Non Stop
Theresita Center na San Nicolas di 8:30 AM pa 11:30 AM y di 1:30 PM pa 4:30 PM.


text:
ULTIMO ORA.
Awe marduga 4:45 am melding a drenta ku un robo/ atrako a kaba di tuma lugar riba tereno di SGB.
E informashon ku Live 99 fm ta dispone di dje ta indika ku 2 tipo kara tapa , un di nan ku machete den man y e otro ku arma di kandela a sorprende 2 bewaker di un kompania di seguridat ku ta traha riba tereno di SGB.
A eksigi plaka di e bewaker nan y tambe a obliga nan pa bai na e aula di e skol pa nan purba drenta den e kantoor nan, aki nan e bewaker nan a mira oportunidat pa kore bai laga e atrakado nan.
Koriendo ta bai e atrakadonan ta los tiru dirigi riba e bewaker.
Danki dios bala no a alkansa e bewaker.
Porta di skol SGB ta sera pa e investigashon ku ta andando y tambe a manda tur alumno kas awe pa recherche nan por kaba ku nan investigashon.
Kuerpo polisial ta tumando e insidente nan ku arma di kandela envolvi hopi na serio.
FUENTE: AIMED AYUBI.
NOTISIA KU BO POR KONFIA.


text:
E barku di Marina Hulandes Zr.Ms. Holland durante e anochi di 10 pa 11 di yüni a interseptá dos transporte grandi di droga. Den Laman Karibe e barku di patruya pa Region Karibe, den un tempu kòrtiku a logra obligá un asina yamá ‘go-fast’ pa stòp.
Ámbos kapturashon di droga a tuma lugá apénas un par di ora despues di otro. Durante e promé persekushon e dos botonan rápido di Zr. Ms. Holland, e asina yamá FRISC, a keda desplegá. Sigun proseduranan e barku a keda ordená pa stòp. Despues di promé tirunan di atvertensha, al fin e boto a stòp, despues di a risibí tirunan dirigí riba e motornan.
Serka e tres personanan abordo a enkontrá un arma di kandela semi-outomátiko. Tambe a konfiská mas ku 700 kilo di kokaina. Un gran parti di esaki nèt promé ku e intersepshon ya kaba a keda tirá for di e boto go-fast i despues por a rekohé esaki ku e FRISC. Di e tres personanan a bordo, dos tin e nashonalidat Dominikano i unu nashonalidat Kolombiano.
DÒBEL SLÁ
Kòrtiku despues di e promé kapturashon atrobe a kanta bingo. Den mainta tempran un di dos go-fast a keda detektá. E boto aki tambe a ignorá diferente petishon pa stòp i un biaha mas a los tirunan di atvertensha. Finalmente e helikòpter marítimo NH90 tabata obligá pa tira dirigí riba e motornan.
Despues di esaki Zr.Ms. Holland pa medio di su dos FRISC-nan, ku tabatin a bordo un ekipo kombiná di Wardakosta Merikano i Kuerpo di Marina, por a detené e personanan ku tabata riba e go-fast i saka e droga for di laman. Ku e di dos kapturashon tabatin involukrá 585 kilo mas di kokaina. E tres personanan di e di dos boto tur tabatin nashonalidat Venezolano.
Pa motibunan di seguridat a disidí di tuma e sospechosonan a bordo. E sospechosonan di e kontrabanda mas despues a keda traspasá pa un barku di Wardakosta Merikano.
TAREA KONSTITUSHONAL
Zr.Ms. Holland ta aktivo komo Barku di Patruya pa Region Karibe desde mei di 2021 den e region. E barku di Marina ta bon ekipá pa operashonnan anti-droga. E mantenshon di e órden legal internashonal ta un di e tareanan Konstitushonal di Defensa.


text:
ORANJESTAD (AAN): Aruba Tourism Authority (A.T.A.) ta cuminsa un siman nobo cu e re-introduccion di e campaña “My Promise to Aruba” – Mi Promesa na Aruba.
Esaki ta un forma mas pa haci nos comunidad, bishitantenan y partnernan den e industria di turismo consciente y orguyoso di nan contribucionnan pa cu e cuido y bienestar di nos isla.
E presentacion na Ingles - dirigi di e manera aki na nos bishitantenan - riba Aruba.com ta cuminsa cu e palabranan “Mi ta priminti Aruba cu mi lo yuda preserva e isla aki pa futuro generacionnan”. Un expresion haci pa Bentley Adams di Bristol, Inglatera, un frase simpel cu ta deseo di tur residente y bishitantenan fiel y consciente. E imagen cu ta compaña e frase aki ta di un tortuga di lama, simbolo di durabilidad, di un bida largo, y un di e programanan di preservacion di fauna mas importante cu Aruba conoce.
Siguientemente por “scroll” door di un serie di promesa relaciona na elementonan cu ta parti di loke a y ta haci di nos isla y su hendenan famoso como “One Happy Island”. Tur ta factornan cu nos tur mester ta consciente di nan, pa nos isla por ta uno sostenibel, saludabel y prospero. A.T.A. a laga instala posternan cu escenanan bunita y impactante na e paradanan di bus den e area di Palm Beach, a inclui e campaña di promocion den e programacion di “When in Aruba” cu ta riba televisionnan den e cambernan di hotel rond Aruba, y lo por mira pronto tambe promocion den e revistanan cu enfoke riba turismo den nan edicionnan di 2022. Di e manera aki ta trata di yega na e bishitante y stimula conscientisacion di e importancia di yuda nos preserva nos isla.
E campaña ta dirigi na un y tur, y kier motiva y encurasha tanto turista como e residente pa actua di un forma ecologicamente y socialmente responsabel, pa asina contribui na e esfuersonan pa preserva e naturalesa, e flora y fauna y nos herencia cultural.
Pa tur esunnan cu kier haci nan promesa na Aruba por haci esaki via www.aruba.com/promise. Por download e certificado cu bo nomber y pone esaki ariba social media.
“My Promise to Aruba” a wordo lansa prome biaha na aña 2019 pa A.T.A. pa sostene y promove un “codigo di conducta” cu 10 regla y regulacion general cu ta motiva comportacion y consciencia poniendo enfasis riba e isla su balornan cu mas ta destaca.
https://diario.aw/categories/noticia/general/a-t-a-ta-reintroduci-e-campana-di-conscientisacion-my-promise-to-aruba-cu-imagennan-nobo#sigProIdf892a29f7b


text:
Scolnan basico ta enfrenta otro pa e titulo maximo den KICKBALL
Dialuna dia 12 di mei ta e siman di e final nacional pa e scolnan basico pa e deporte di kickball. Un total di siete scol basico for di e cuater distrito escolar ta enfrenta otro durante henter e siman cual ta organisa pa IBiSA. Den Centro Deportivo Libertador Betico Croes (Sporthall Sta. Cruz) weganan ta start tur dia ya pa 3’or di atardi, cu excepcion di diahuebs cual ta e dia di descanso. E scolnan ta reparti den dos diferente poule. Poule A ta subi cancha riba dialuna. E scolnan cu ta pertenece na e poule aki ta Scol Basico Washington, Colegio Conrado Coronel y Maria Regina School. Poule B ta consisti di e siguiente scolnan: St. Aloysius School, Princes Amalia Basisschool, Scol Cacique Macuarima y St. Paulus School. Poule B ta subi cancha riba diamars y diaranson. Diabierna ta e dia cu e mihor dosnan di cada poule ta bataya otro pa 3’or y 3’or y mey di atardi. Segun schedule e penultimo wega, e bataya pa di e tres y di cuater lugar, ta tuma lugar 4’or di atardi. Pa 4’or y mey di atardi e dos mihor scolnan ta bataya otro pa e titulo maximo den kickball escolar 2014, sigui pa premiacion for di man di nos directora, sra. Monique van Embden. IBiSA ta invita tur fanatico como tambe tur mucha huntu cu nan mayornan pa presencia e weganan final durante henter siman. Na mes momento IBiSA ta desea tur e scolnan cu a yega asina leu pa participa den e final nacional di kickball hopi exito. Un bida activo ta cuminsa for di chiquito, disciplina ta wordo indoctrina durante practica di deporte. Scolnan cu ta participa na deporte structura ta yuda forma un mucha for di e punto di bista di disciplina y ta yud’e tin un bida activo.


text:
WILLEMSTAD – Mientras ku taksistanan, empleadonan, pasaheronan i bewakernan ta haña ku mester di mas seguridat, Curaçao Airport Partners (CAP) ta keda para ariba ku tin sufisiente seguridat na aeropuerto. Esaki apesar di e kaso di tiroteo masal ku a tuma lugá luna pasá riba tereno di aeropuerto.
Segun vise presidente di ABVO, Kenneth Bremer, un di e problemanan kardinal ku ta afektá e nivel di seguridat na aeropuerto ta e falta di personal ku tin aktualmente i e echo ku CAP no ta koperando pa bini ku un solushon. Ta bini aserka ku e sistema di kámara di vigilansia no ta funshonando manera mester ta. “Tin kaminda ku a kita kámara anto tin hopi kámara ku ta dañá. Pa kolmo e poko kámaranan ku ta funshonando no tin sufisiente personal na warda pa sinta tras di e monitòrnan i vigilá”.
Bremer ta enfatisá ku si CAP no ta kapás pa hèndel ku seguridat anto gobièrnu mester intervení den esaki, ya ku pa lei seguridat di aeropuerto ta kai bou di responsabilidat di gobièrnu.
Na kontinuashon un reportahe amplio di Jose Manuel Dias riba seguridat na aeropuerto Hato


text:
Jesus a bise;
“Ami ta e resurekshon i e bida; esun cu kere den Mi lo biba, maske e muri, i tur esnan cu ta biba y ta kere den Mi no lo muri nunka”
Juan 11;25-26
Cu hopi dolor pero conforme cu e boluntad di Dios, nos ta anuncia fayecimento di nos kerido tata;
Sr. Jofre Amancio Gomes
Cariñosamente yama “Pai”
*01-05-1944 – †30-09-2021
Na bida co-fundador di Fundaçâo Social Cultural Portuguesa
Su kerida esposa: †Frida V. Gomes-Panneflek
Na nomber di su:
Yiunan: Elisabeth Gomes
Edgard y Sonia Gomes-Cardona
Adeline y Chalon Farro
Nietonan: Victor y Shekainah Gomes-Daal
Mitchell Dirkz
Adrian Gomes
Terrel-André Farro
Johnnick Perez
Nieta stima: Jaylee Farro
Bisanieto: Khaden Gomes
Ruman: Elisabete Martinez-Gomes na Miami
Sobrinonan: Marcelino, Nélia, Albert, Sianny, Javier, Luisito y Yesenia y famia den exterior y sobrinoy sobrinanan di respet na Aruba.
Iha: Ricardo Panneflek
Suegronan: Sra. vda. Dolly Torrez- Cardona
Martin y Maria Filomena Farro Hoevertsz
Cuñanan: Sra vda. Anna Gomes-Harms y famia na Merca
Cornelia (Nea) Panneflek y famia
Sra. vda. Anna Panneflek-Rasmijn y famia
Sra. vda. Maria Panneflek-Webb y famia
Swanan: Sr. vdo. Paulus Rasmijn
Sr. vdo. Maximo Webb
Demas comer y compernan, bisiñanan, amigonan y conocirnan, mucho hopi pa menciona. Directiva y miembronan di colonia Portugues, directiva y staff miembronan di Racing Club Aruba y amigonan y conocirnan di e barrio di Rancho
Nos disculpa si den nos dolor por a lubida algun famia of conocir.
Oportunidad pa condolencia: Aurora Funeral Home, diasabra 9 di oktober 2021 di 7’or pa 9’or di anochi
Ta invita pa e acto di entiero cual lo tuma lugar dialuna 11 di oktober 2021 na Pro Catedral San Francisco na Playa di 2’or pa 4’or di atardi, despues saliendo pa Santana Pastoor Kraanwinkel na Paradera.


text:
ORANJESTAD.- Enseñansa ta e motor di cualkier sociedad prospero y ta conduci na desaroyo social y crecemento economico. Tanto e alumno como e maestro merece di forma parti di un sistema di enseñansa unda excelencia, calidad y desaroyo continuo ta e base di tur decision. Ta p’esey den e proximo periodo di gobernacion, POR lo incorpora un sistema di calidad den enseñansa cu ta encera, entre otro, introduccion di un sistema di evaluacion di nivel na tur scol, mehora prestacion y motivacion di maestronan, cumpli cu necesidadnan infrastructural, modernisa curiculo y expande orario di scol. Tambe, bin cu un solucion rapido pa e problema di drop-outs, mehora conexion entre enseñansa profesional y mercado laboral, crea oportunidad igual pa tur alumno mediante enseñansa gratis y reforsa Departamento di Enseñansa.
POR lo incorpora den e forma di traha na tur scol un sistema di calidad pa medio di un programa di garantia di calidad (“Quality Assurance Program”). E programa aki ta encera un proceso continuo, unda a base di indicadonan clave di rendimento (“Key Performance Indicators” of KPI) e scolnan mes hunto cu nan directiva ta midi y evalua periodicamente si nan ta cumpli cu realisacion di e metanan di calidad. Tambe nan ta identifica y analisa e factornan cu ta stroba realisacion di e metanan, ta tuma accion corectivo y ta raporta periodicamente na Inspeccion di Enseñansa encuanto cumplimento cu e programa di garantia di calidad.
Introduccion di e programa aki mester bay man den man cu implementacion di un programa di inspeccion di calidad. Elemento principal di esaki ta: fortifica Inspeccion di Enseñansa pa e departamento por cumpli debidamente cu su tarea di percura pa calidad halto di enseñansa. Lo haci esaki pa medio di un sistema pa monitorea cumplimento cu e programa di garantia di calidad, unda colaboracion entre e scol, directiva di scol, Departamento di Enseñansa y Inspeccion di Enseñansa lo ta estrecho. Periodicamente cada scol lo haya bishita di e Inspectornan di Enseñansa cu ta tuma accionnan pa mehora e calidad di enseñansa na momento cu esaki ta necesario.


text:
WILLEMSTAD – E lima Sargassum, e pesadia di organisashonnan di naturalesa manera Stichting Uniek Curaçao (Fundashon Kòrsou Úniko) i Sea Turtle Conservation Curaçao a bini pa keda. Esei ta e konklushon di Mark Vermeij, direktor sientífiko di e fundashon Caribbean Research & Management of Biodiversity (Carmabi).
E último simannan hopi tonelada di e lima aki a laba drenta e bahianan na kosta nort di Kòrsou. Ard Vreugdenhill di ‘ Sea Turtle Conservation Curaçao’ ku ta hopi envolví den e trabou di limpia e lima, ta konstatá ku e bia aki tabatin mas lima ku nunka
Mashin di koba
Pa kolektá e lima na Boneiru asta a usa loder. Serunan haltu di lima na Kòrsou ta warda e trùknan ku mester hisa nan bai kuné. E awa di laman no ta transparente mas sino ta maron di e sobránan di mata.
Sargassum ta forma un problema grandi. Tur loke ta biba ta stek bou di dje, tambe e kuminda di e turtuganan, yerba di laman. E miedu grandi ta pa e bestianan mes keda pegá bou di e lima i ku nan ta stek pasobra nan no por pasa nan kabes dor di e kapa diki di lima.
Ainda Sea Turtle Conservation Curaçao no a haña turtuga morto. Den otro parti di laman karibe si, ei e protektornan di naturalesa a haña restonan di diferente turtuga.
Holó stinki
Kantidat grandi di sargassum ta kuminsá putri i ta kousa molèster di holó stinki. Vermeij ta kompará e holó stinki ku e holó komo si fuera bo dùmp dies mil kilo di tomati putrí den bo kurá patras.
Sea Turtle Conservation Curaçao ta duna kambio di klima falta di e problema ku ta kresiendo. Vermeij no ta asina di akuerdo, pero ta kla p’e si ku e awa ku ta keintando ta kambia e fluho di awa di laman. “Kisas ta p’esei e lima di sargassum mas i mas ta drif bini den direkshon di Kòrsou.
Vermeij lo a preferá di para e lima promé ku e drenta e bahianan. “Pero ta difísil pa bai ku boto bai kohe e lima na nortkant, ta muchu peligroso”, e ta bisa. Entretantu ta trata di tene e lima pafó di e bahianan ku un tipo di dam ku ta drif, pero e resultado ta varia. “Ainda mester haña hopi mas eksperensha ku e téknika aki.”
‘Siña biba kuné’
Nos mester siña biba ku lima Sargassum, asina Vermeij ta pensa. Bo mester desaroyá un strategia, kompar’é ku tenementu limpi di kant’i kaminda. Ta posibel pa hèndel e lima. Loder por kob’é fasil i trùk tambe por his’é bai kuné un be.”


text:
Bishita recien di ATA y AAA a enfoca riba posibilidadnan concreto pa buelo non-stop Buenos Aires – Aruba
BUENOS AIRES– Cu e meta pa diversifica e mercado turistico di Aruba, siman pasa Aruba Tourism Authority como tambe Aruba Airport Authority a bishita Argentina. Durante e bishita, A.T.A. a pone enfasis riba e importancia di aviacion y cantidad di asiento aereo pa e mercado Argentino -cu te cu Mei di 2017- a conoce un crecemento di 63% di bishitante. E mercado di Argentina ta e di 6 mercado mas importante pa Aruba y a conoce un cantidad di bishitante record aña pasa, surpasando Brazil pa promer biaha. Ta wordo spera cu den 2017 Aruba lo ricibi mas di 24 mil bishitante Argentino y cu den 2018 lo ricibi aproximadamente 30 mil bishitante. Mihor conexion nan aereo y mas opcion lo brinda posibilidad pa sigui capitalisa di e mercado fuerte aki.
“Pa locual ta aña 2017, mas di 800 pasahero Argentino ta yega Aruba semanalmente cu buelonan di conexion. Buelonan semanal non-stop, for di entre otro Buenos Aires, ta como tal sumamente viabel, sigur y rendabel”, CEO di A.T.A. Ronella Tjin Asjoe-Croes, ta remarca tras di su bishita na Buenos Aires. Aki tabata tin un agenda marca pa encuentronan cu autoridadnan di e mundo di benta di biahe pa entro otro Aruba, y tambe tabata tin reunion cu Aerolíneas Argentinas. Combersacionnan cu Aerolíneas Argentinas tabata fructifero y a duna inicio na negosashonan cu por conduci na buelonan non-stop entre e dos paisnan.
Aerolíneas Argentinas ta bulando desde 1949 y desde 2014 a wordo adkeri 100% pa gobierno Argentino, un aerolinea stabiel cu ta bula mas di 56 destinacion rond mundo y ta consiti di un flota di aproximadamente 56 avion. E flota ta consisti di avionnan Boeing 737-300 y 737-800 pa buelonan regional. Pa buelonan intercontinental y distancianan largo esaki tambe ta consisti di ekiponan Airbus 330 y 340. Desde 2012 Aerolíneas Argentinas ta forma parti tambe di Skyteam, dunando pasaheronan mas beneficio- y recompensanan pa cu otro aerolineanan mundial ora di biaha.
E desaroyo positivo di e bishitante Argentino ta danki na aerolineanan latino americano cu rutanan pa Aruba. Aki por mira un dominio significante di e biahero Argentino cu ta 34.3% di tur pasahero di COPA Airlines, 18.8% di Aires/LATAM y 17.7% di Avianca Airlines. No obstante e demanda creciente pa Aruba di e mercado Argentino, actualmente e trayecto di biahe for di entre otro Ezeiza International Airport (Buenos Aires) y Aeropuerto Internacional Reina Beatrix ta uno cu ta rekeri transito na otro ciudadnan manera Bogota, Panama y hasta Miami. Esaki ta implica duracion di entre 13 pa 14 ora di biahe. Considerando e demanda Argentino pa e isla di Aruba, un buelo directo EZE-AUA di un duracion di aproximadamente 6.5 ora, naturalmente ta haci e propuesta di un buelo directo uno mas atractivo pa e consumidor Argentino.
E estadia di e bishitante Argentino, ta consisti di un averahe di 9.3 anochi riba nos isla, un averahe halto, compara cu p.e. bishitantenan di Merca (averahe di estadia di 6 anochi / 7 dia). 23% di bishitantenan Argentino ta ripiti nan bishita. Despues di Santo Domingo y Cuba, Aruba ta a destinacion cu ta ricibi mas bishitante for di Argentina, den Caribe. E destinacion popular di Cancun, Mexico ta ricibi mas bishitante cu Santo Domingo den e caso aki.
Cu e biahe exitoso pa Argentina y reunion cu entre otro Aerolíneas Argentinas, Aruba Tourism Authority ta enfatisa e importancia di keda evoluciona esfuerso di Aruba como un destino pa asina crea oportunidadnan nobo, sigui expande mercadonan cu potentcial y duna mas estimulo na Aruba su Turismo. Dialogo cu Aerolíneas Argentinas a bin ta tuma lugar pa varios luna y e encuentro ta continuacion di e negociacionnan. Un encuentro cu a bai hopi positivo. Partidonan lo sigui traha riba e posibilidad di buelo non-stop entre Argentina y Aruba.


text:
Lifida
Futbol Division U5 ta un realidad, asina el a bai e dia aki, Diasabra 2 di Februari, 2019 – un verslag chikito cu observacion.
Futbol division U5 ta “andando biento en popa” mane e dicho ta bisa na Spanjo, cosnan ta lorando. E division pa e muchanan bou cinco anja...
-
Lifida/ 5 years ago
Hermandad ta resalta den Futbol
E dirigente y mayornan di Aruba Soccer Academy (ASA) recientemente a logra un donacion significante pa e miembronan di otro teamnan,...
-
Lifida/ 5 years ago
Ekipo di Hulanda ta habri porta pa mas hungado di Aruba
Diamars atardi Aruba Soccer Academy a invita prensa pa un encuentro na e oficinanan di nan sponsor principal Mediq pa un...


text:
Mi a lesa un artikulo riba T’akimitabeba poko diana’i. Esaki ta un wèpsait ku mi sa vòlg nòrmalmente, ounke ku mi no ta di akuerdo ku tur loke nan ta skibi. Pero nòrmalmente mi por pasa mi dia lesando nan artikulonan.
Pero e ultimo artikulo ku mi a lesa einan, di un parti mi ta di akuerdo ku e artikulo aki. E ta kumisa ku e punto tokante e pensamentu den hòki i bo por saka for di dje tambe ku e schoonheidsideaal na Kòrsou ta poko off. Tur e kos a kumisa ku un mucha hòmber ku trabou no kera duna kòntrakt pa motibu di su kabei (dreads). Esaki ta poko straño, mirando ku e mucha hòmber tabatin 2 aña kaba trahando un par di aña kaba pa e kompania.
Te einan mi ta di akuerdo ku e artikulo. Loke a molestia mi un tiki ta e final. E ta bisa lo sigiente:
Ora e gainan ku bosnan ta ninga na skol óf trabou djis pasobra nan tin locs tira atrako, mata hende tur hende ta puntra “Korsou na unda nos ta bai” e ora ei si tur hende ke resa pidi Dios pa yuda nos pueblo. Het is dan te laat.
Anto e persona ku a skibi e artikulo aki ta un hende ku ta parse mi basta inteligente. Pero e artikulo aki ta duna mi un idea manera kos ku e ke justify kos malu. Esaki ta algu ku nos na Kòrsou aki gusta hasi, purba hustifika otro su erornan.
I den e kaso aki, ela hasi’e dor di trese un punto hopi balido dilanti, kual mi ta totalmente di akuerdo kune. Paso un hende su uiterlijk no ta bisa nèt nèt nada di su kapasidatnan.
Pero pa hinka e parti di tirament’i atrako aden, manera kos ku ta esei ta e uniko otro kos ku un hende por hasi ora nan no haña trabou si ta totalmente fout.
Ami a yega di pasa temporadanan sin trabou, i no paso mi no tin skol. Pero ora ma sali skol tabatin trabounan ku mi ègt tabata ke, pero mi no tabatin sufisiente eksperensia pa nan. Otronan ku mi no tabata ke, pero ku m’a solisitá riba dje for di nesesidat, mi no a wòrdu tuma, paso mi tabata overgekwalificeerd. Den tur e temporada ei, nunka mi a pensa di tira atrako, nunka mi a pensa di roba hende inosente, paso un otro a roba ami di un oportunidat.
Na Kòrsou tin yen di posibilidat, pa hendenan ku ègt ke traha. Wak na Mariepampoen, eibanda tin un gai a traha un stènt ei, p’e bende koko (niun atrako enbolbi).
Wak e mucha hòmber ku ta kana bende burito, e tambe ta saka su dia, akinan tampoko no tin atrako enbolbi.
Poko diana’i mi a wak un video di un hoben basta jong ku a kumisa hür stul ku yen otro kos na laman na bandabou. Esakinan ta algun ehèmpel di kosnan ku un hende lo por purba prome ku e pensa di bai tira atrako.
Paso ami no ta kere ku un hende desente i inteligente riba su mes ta lanta pensa kuenti oh
Pero te aki m’a yega atrobe, sino e kos aki ta bira poko muchu largu. Anto mi ta ripiti, e artikulo ta hopi bon artikulo, pero pa hinka atrako eibou ei, manera ta kos aseptabel. Nope. Tin otro opshonnan mas logiko.


text:
Oranjestad – Dialuna marduga polis ta wordo notifica, di un pelea formal cu tiramento di boter pazuid di Citgo Boulevard.
Home Uncategorized Pelea formal cu tiramento di botter riba e parkinglot pazuid di Citgo...
Pelea formal cu tiramento di botter riba e parkinglot pazuid di Citgo Boulevard, un persona herida y dos deteni
Na yegada polis a wordo informa, cu un persona lo a resulta herida, pero e lo a wordo hiba hospitaal den auto particulier.
Na e sitio agentenan a wordo bisa di un Toyota Starlet, cu probablemente lo ta esnan cu a start e problema ya a bandona e sitio.
Lo tawata trata di problema entre dos grupo.
Polisnan a sigui tira bista rond, pa e Starlet. Na altura di Nikky beach a bin topa cu e auto aki y na e auto tawata tin algun hende.
Parti dilanti di e Starlet tawata kibra.
Eynan polis a detene un homber y tambe un muhe, cu probablemente lo tawata esnan cu a maltrata un persona na altura di Citgo Boulevard.
No ta conoci kiko a conduci na e problema aki.
Loke si nos por bisa, cu e sitio aki a bira un area di hang out pa gruponan y tipo di incidentenan asina por a spera, mirando e cantidad di hende cu ta staciona nan auto y aglomera eynan.


text:
Aktualmente nos dushi Kòrsou ta pasando den tempu kritiko i por kompará esaki ku un Kurason ku no ta funshoná bon
Aktualmente nos dushi Kòrsou ta pasando den tempu kritiko i por kompará esaki ku un Kurason ku no ta funshoná bon
Kurason ta e órganonan mas importante di e kurpa humano i si nos Kurason no funshoná komo debe ser, esaki ta afektá hinter nos kurpa.
Ta p’esei ta importante pa nos kuida nos salu, pero mes importante ta pa nos kuida nos preshon kual ta un di e faktornan mas prinsipal ku por produsí un atake di Kurason kual por ta devastador pa kontinuashon di nos bida.
Kòrsou su finansa ku ta e Kurason pa bo por tin un pais salu, ya pa algun aña e no ta wòrdu kuida i manehá komo debe ser, lokual a i ta hinkando nos dushi Kòrsou den hopi problema.
Banda di esei e ader prinsipal ku mester alimentá nos finansa, kual ta Ekonomia tambe a konosé durante di e último añanan kontrakshon kual ta un di e kousanan prinsipal di e situashon finansiero deplorabel i frágil ku nos ta bibando aden.
Kòrsou ta na punto di un atake di Kurason i ta p’esei nos di Movementu Futuro Kòrsou (MFK) a skohe e siguiente lema pa elekshon di 19 di mart 2021.
Nos Kurason ta bati pa Kòrsou (mira logo athunto).
MFK ta kere ku nos eksperensia atkerí durante di e último 8 añanan den polítika na Kòrsou a empoderá nos ku sufisiente konosementu pa por evitá nos dushi Kòrsou di un atake di Kurason i un kolèps total.
I ta p’esei nos di MFK ta pone nos Kurason na disposishon di pueblo di Kòrsou pa huntu nos ban pone e Kurason di Kòrsou bati bek ku un finansa i ekonomia stabil ku ta garantisá un Kòrsou próspero i ku oportunidat igual pa tur siudadano di nos dushi Kòrsou.
Gilmar “Pik” Pisas
Lider Politiko di MFK


text: Despues di varios dia expresando nan disgusto y suplica na gobierno pa actua severamente contra e pedofielnan, ainda gobierno no a recapacita y tuma nan na cuenta. E protestantenan a aumenta y ta hayando atencion hasta internacionalmente, turistanan pasando hasta ta felicita e grupo pa nan esfuerzo hinca den e lucha aki cual ta pidi pa justicia drechi! Dialuna den oranan di atardi polisnan a detene Richi Danies kende a bin ta hibando e lucha aki pa varios aña y no ta cansa te ora logra, ademas di Richi a detene un dama tambe y a hiba ambos pa warda di polis. Nan ta kere cu asina nan por deshaci nan mes di e causa pero tin mas homber y muhernan firme y decidido den e lucha cu no a doblega y ta sigui lucha!


text:
ATVENTISTANAN
VISHON, MISHON, OPHETIVO
Iglesia Atventista di Shete Dia ta un movementu mundial ku mas di 20 mion miembro den práktikamente tur pais i ta kresiendo. Su surgimentu ta bíbliko i su historia ta data for di aña 1844, pero ofisialmente a establesé na 1863 na Estádos Unídos. Nos tin e Beibel komo e úniko kredo i esaki ta forma e base di tur nos kreensianan fundamental. Nos ta distinguí nos mes pa e selebrashon di e Sabat, e di shete dia di siman, komo e dia di sosiegu manera Beibel a establesé esaki i tambe pa e énfasis riba e pronto binida di nos Señor Hesus.
NOS VISHON
Nos vishon pa ku e teritorio di e islanan ABC ta pa “tur Kristian Atventista sirbi atrabes di e demostrashon di e estilo di bida di Hesus.”
NOS MISHON
Nos mishon ta “pa empoderá tur kreyente ku e hèrmènt nesesario pa bira disipelnan efektivo.”
NOS OPHETIVO
E ophetivo di Iglesia Atventista di Shete Dia ta pa yama tur hende pa bira disipel di Hesukristu, pa proklamá e evangelio eterno segun e mensahe di e tres angelnan (Revelashon 14:6-12), i prepará e mundu pa Hesus su pronto binida.


text:
Liselotte van Doorn ta un studiante di Kozlov Dance Academy, el a participa den su prome competencia internacional di ballet (VKIBC) dia 8 -15 di maart y tabata e unico participante cu a ricibi dos medaya di platar.
Representando Aruba el a gana un medaya den ballet clasico Youth Division (entre 11-12 aña) y su di dos medaya den competencia di baile contemporaneo Divison I (entre 11-14 aña).
Pa motibo di Covid y e restriccion den e teatro nan den New York City, e competencia a wordo haci online virtualmente den bibo y directo.
Liselotte a baila riba e stage na Cas di Cultura, mientras e Hueznan di companianan di ballet y scol prestigioso tabata mira competi mas di 125 participante di Merca, Canada, Mexico, Brazil, Paraguay, Australia, Irlandia, Zuid Korea, Japon, Russia, Latvia y Ukrania.
E solo cu el a prepara hunto cu su coach Leonid Kozlov, directeur y meneer di Ballet na Kozlov Dance Academy tabata Paquita Variation, Lilac Fairy Variation di Sleeping Beauty, y di ultimo e solo contemporaneo, In The Light of the Moon by Frederic Chopin.
E choreografia a wordi haci dor di Mr. Kozlov, Liselotte a ricibi score halto di e Hueznan y nan tabata impresiona di con jong e ta y di su madurez riba stage. Comentaristanan di e competencia a declare ”un mucha muher jong hopi prometedor” y ”impresionante” Liselotte su pasion pa ballet a cuminsa prome cu el a nace.
E dia prome cu su nacemento Liselotte su mama a bay wak un di e produccion di Mr. Kozlov The Nutcracker na Cas di Cultura. Su mama Susan ta bisa cu e por a sinti Liselotte den su bariga ta baila. Par di ora despues Liselotte a nace.
Na edad di 6 aña Liselotte a cuminsa les na Kozlov Dance Academy unda cu inmediantamente el a hala atencion di Mr Kozlov. Mr Kozlov a ripara cu e tin hopi talento.
Na un edad jong Liselotte a sumergi su mes na ballet, cu varios training den siman pa varios ora. El a baila varios rol importante den Kozlov su shownan annual incluyendo Clara in The Nutcracker, Cupid in Don Quixote y Waltz Girl in Les Sylphides.
Recientemente, Liselotte a wordo otorga un scholarship p’e continua y avanza cu su training di ballet via the EYoung Talent Fund via Stichting Prins Bernard Cultuurfonds Caribisch Gebied. Liselotte a wordo acepta pa atende na summer ballet intensive na Brussels, Belgium at Brussels International Ballet den july.
Mirando cu el a gana su dos medayanan di plata, el a wordo invita pa participa in the International Ballet Baltic Competition den zomersvakantie di 2021. Nos kier a felicita Liselotte y su meneer di baile mr. Kozlov cu nan logro y nos ta riba spera di wak e briya riba tur e stages rond di mundo.


text:
Oranjestad-“A base di e envestigacion cu ya a haci na WEB y e recomendacionnan cu a haci pa busca forma pa cambia e sistema di “hedging”, pa mehora e maneho di WEB y pa mehora e comunicacion cu trahadornan y cu Hunta di Comisario, Parlamento a encarga e minister di energia sr. De Meza, pa tuma accion, drecha loke mester drecha den WEB y informa Parlamento dentro di tres luna. Apenas tres siman despues e partido MEP kier haci otro envestigacion. Nos a bisa cu nos mester haya sa kico a sosode cu e “hedging” na WEB. Pero mas importante ta pa cambia e maneho na WEB pa preveni ripiticion, drecha e comunicacion, purba cancela of cambia e contractnan pa “hedge” y busca beneficio pa pueblo.” Asina e lider di AVP sr. Rene Herde’ a bisa despues di e reunion publico cu tabata tin diamars mainta. Den e reunion aki e fraccion di MEP a pidi pa laga Controlaria General haci un envestigacion di henter e proceso di “hedging” y inclui tur cu por tabata envolvi den e tumamento di desicion riba esaki. E fraccion di AVP a bisa cu nan ta haya e proposicion di MEP un bon idea riba su mes, en caso cu tin mas cos pa haya sa riba e tumamento di desicion den e contractnan di “hedging”. Pasobra semper mester haya sa tur cos cu a bay malo. Tambe den e caso aki di e compania nacional WEB. Pero AVP no kier perde tempo ta haci otro envestigacion awor aki djies pa busca hende pa duna culpa. AVP a splica bon cla cu esaki no tin nada di haci cu stroba un envestigacion. E tin di haci cu lo loke tin prioridad. Rene Herde’: ” Prioridad ta pa drecha loke no ta funciona y cu ya e prome envestigacion a mustra riba dje. Segun AVP mester haci e cambionan aki pasobra nan ta urgente y pasobra ta na interes di henter pueblo di Aruba. Rene Herde’: “Mientras MEP ta busca un hende pa duna culpa of pa colga, AVP ta busca solucion cu pueblo mester ripara.” Ta pa e motibo aki AVP a dicidi di wanta e proposicion di MEP, pa caba e envestigacion cu apenas tres siman pasa a pidi gobierno pa haci. Despues gobierno mester raporta bek na Parlamento. AVP kier wak prome ki resultado e cambionan cu nan trece ta duna. Y si despues ainda falta informacion, claridad o kico cu sea, anto semper por laga haci mas envestigacion. Pasobra loke si AVP no kier ta un repeticion di e situacion cu a surgi na WEB.
BULA CABEZ
Loke ta obvio segun AVP ta cu MEP djis kier busca un hende pa duna culpa di tur cos y bula su cabez. AVP di lo contrario ta busca un solucion pa stop e compania WEB di perde placa y pa evita cu pueblo ta hay’e ta paga un prijs cu segun mercado internacional lo por ta mas abou. Rene Herde: “Nos kier e maximo na beneficio pa pueblo. Esey pa nos ta e prioridad. Pesey nos kier pa gobierno, Utilities, Hunta di Comisario y Regencia di WEB, ehecuta e recomendacionnan di e prome envestigacion prome. Pasobra esey ta soluciona problema y lo por trece beneficio. Djis busca un culpabel no ta duna niun beneficio. E ta satisface e sed di rabia y vengansa so. Nos no ta pensa asina. Na su debido tempo lo haya un splicacion y lo busca pa tur esnan envolvi carga nan responsabilidad pa loke a sosode. Pero e prioridad awor aki ta solucion! Un envestigacion mas awor aki pa busca culpabel no ta yuda den esey.” Asina Rene Herde a finalisa ta splica e diferencia den asercamento entre AVP y MEP.


text:
SCHIPHOL – Míles di hóben antiano despues di nan estudio na Hulanda no ta bai bèk. Ku e tópiko ta sensitivo bou di hulandes antiano, ta sali tambe den un transmishon djadumingu pasá na NPO Radio 1
E studiante boneriano Alfie Vanwyngarden i Quinlan de Windt di Kòrsou ku a kaba di studia, a hiba un debate pisá tokante remigrashon despues ku kaba di studia na Hulanda. E debate riba social media ta trese diskushon grandi bou di isleñonan.
Antia di ántes ta pèrdè míles di talento bon eduká na Hulanda miéntras tin problemanan grandi rònt di pobresa, korupshon i mal kuido. Tokante e solushon di e problemanan aki a lanta dos kampo.
E kampo Alfie ta haña ku ta un obligashon moral pa tur esnan ku a kaba di studia bai bèk mésora i bai yuda e islanan. Es ku no bai ta un ‘traidó’ i un ‘makamba pretu’. Esnan ku ta keda, e kampo-Quinlan, por lo pronto no ta pensa riba baimentu bèk. Quinlan no ta mira posibilidat riba su isla, pasobra e habitantenan mes ta hasi poko esfuerso pa solushoná problemanan grandi riba e islanan. “Nan ta preferá di ta floho i no traha.” Ademas e no ta haña ku por tene studiante na Hulanda responsabel pa esaki.
Imágen robes
Segun Junya Fecunda, ku ta manehá un ofisina di reklutashon na Hulanda pa e islanan, hopi hóben antiano ta desaroyá un imágen robes. “Riba e islanan hende ta habri si pa kambio, pero no pa e manera ku nos ta bai Kòrsou i bisa nan ku nan no ta hasi e kosnan bon.”
Fundashon Kiva Kòrsou ta trata di konvensé mas tantu talento na Hulanda pa nan mes tuma inisiativa. “Si nos no a bini Hulanda, nos lo tabatin e mésun mentalidat ketu bai. Ke men un bon solushon ta pa no warda te dia e isla ofresé e posibilidat adekuá, pero bo mes krea bo propio posibilidatnan”, Derrick Isenia ta bisa. “No papia krítiko so pero laga nos tuma akshon.”
Alfie i Quinlan ta spera ku nan partisipashon na e programa di Radio 1 Kwesties lo trese un debate nashonal grandi tokante di e tema aki, pa asina bini solushon pa tur dos kampo.
Outornan John Samson i Natasja Gibbs


text:
Aruba Taekwondo Association
E parti importante di Taekwondo ta cu e ta pa tur hende y nos ta jega tur miembro di comunidad. Nos meta ta pa nos por sigui yega e ciclo Olympico, y un dia pa nos yega e podio medallero, medaya olympico pa Aruba. Nos ta hopi agradeci cu e apoyo cu nos a haya durante tur e añanan for di Lotto, pa asina desaroya e parti di e fundeshi.
Guaicaipuro Jimenez
Aruba Little League
Bo tin cu haci deporte, paso e ta saludabel pa e muchanan y pa tur hende, y tambe ban kita e muchanan fe ariba caya.
Nan ta yuda nos hopi, sigur di e parti di Aruba Little League nos ta hopi contento di e fondo cu nos ta ricibi di Lotto, E Loteria di Aruba.
Nos ta pidi danki pa e sosten cu nos ta haña di djele.
Rhudy Donata
Arubaanse Zwembond
Nos ta hopi agradeci di cuanto Lotto ta hinca den deporte, cu nos por tin e posibilidad ey pa yuda e muchanan y mayornan crece den e deporte y pa nos yega na nos meta final cu ta e weganan Olympico.
Monica Platiau
Federacion Gymnastico Arubano
Nos tur ta soña di tin un posicion den e Pan American Games, den e Youth Olympics y ultimamente, e Olympische Spelen.
E aparatonan cu nos a logra di cumpra e delaster añanan pa nos atletanan por sigui desaroya, ta via di Lotto.
Nos ta hopi agradeci na Lotto pa e sosten aki.
Milly Bagheri-Van Trigt
Aruba Bowling Association
Nos meta ta pa engrandece e deporte di Bowling y desaroya e atletanan pa compiti nacional y internacional, pero na nivel competitivo.
Na 2018 seleccion damas adulto a logra medalla di oro y plata den weganan Centro Americano. Nos kier a agradeci Lotto pa tur nan sosten , sin nan ayudo e deporte di Bowling no lo ta asina leu.
Alexander Biesum